
FRA middelalderens litteratur klinger 
sagnet om sangerens hjerte os i møde 
på forskellige sprog og i forskellige ton- 
arter. Det beretter om elskovs glæde i 
skyldfri brøde, om livets højeste lykke 
og lykkens bratte afslutning, om klaffer 
og skinsyge og en krænket ægtemands 
barbariske hævn. 

Sagnet er fantastisk og tragisk; i Syd- 
frankrig er det knyttet til en bekendt tru- 
badurs navn, i Nordfrankrig fortælles 
det om en trouvére og i Tyskland om en 
minnesanger. Efter middelalderen lever 
det videre i viser og ballader, i noveller 
og romaner, og endnu i vore dage synger 
bønderne om det mange steder på landet 
i Danmark, Sverrig og Tyskland. 

Til trods for de mange former, i hvilke 
det er os overleveret, er det dog umuligt 

FORTIDS SAGN OG SANGE 

at afgøre, hvor det oprindelig hører hjem- 
me. I alle de lande, hvor det kan eftervi- 
ses, synes det at være en fremmed fugl. 
Ingen véd, hvorfra den er kommet fly- 
vende. Men hvor den end har slået sig 
ned, har man gerne lyttet til dens sang, 
der klang så indsmigrende blødt og sam- 
tidig så skærende hårdt; den vakte på 
een gang glæde og gysen. 

Hør nu, hvorledes den mærkelige fugl 
sang i Provence, da de sydfranske borge 
genlød af trubadurernes digte om kærlig- 
hed og krig, og stolte riddere og skønne 
damer tiljublede dem deres bifald. 

»Guilhem de Cabestaing var en ridder, 
der boede i provinsen Roussillon, som 
grænser op til Catalonien og Narbonne. 
Han var meget afholdt og desuden anset 
såvel for sin dygtighed i våbenbrug som 
for sin høviske optræden. I Roussillon le- 
vede der også en fornem dame, som hed 
fru Seremonda; hun var gift med Ramon, 
der ejede borgen Roussillon; han var 
mægtig og fornem, men ondsindet, vild, 
grusom og stolt. 

TRUBADURENS ROMAN 

Guilhem de Cabestaing elskede fru Se- 
remonda med oprigtig kærlighed, og han 
digtede sange til hendes pris. Og hun, 
der var ung og smuk, fin og yndig, el- 
skede ham mere end nogen anden i den- 
ne verden. Dette blev fortalt til Ramon, 
og han, der var vredagtig og skinsyg, un- 
dersøgte sagen. Han erfarede, at det for- 
holdt sig rigtigt, og han lod sin hustru 
strengt bevogte. 

Da Ramon en dag mødte Guilhem de 
Cabestaing, der var uden følge, dræbte 
han ham, rev hjertet ud af brystet på ham 
og lod sin væbner bære det hjem. Han 
lod det stege og tilberede med krydderier; 
derpå gav han sin hustru det at spise. Ef- 
ter at hun havde spist det, fortalte Ramon 
hende, hvis hjerte det var. Ved at høre 
dette mistede hun bevidstheden; men da 
hun atter kom til sig selv, sagde hun: »Så 
fin er den spise, du har givet mig, at jeg 
aldrig mere vil tage nogen anden jføde til 
mig.t 

Da han hørte dette, skyndte han sig hen 
efter sit sværd for at hugge hende ned, 

men hun løb hen til balkonen, styrtede 
sig ud og døde på stedet. ^ 

Guilhem de Cabestaing er navnet på en 
trubadur, der levede i slutningen af det 
tolvte og begyndelsen af det trettende år- 
hundrede (1180—1212). Han digtede og 
sang om kvinder og kærlighed, om hjer- 
tets ømme længsler og elskovens beru- 
sende glæde. Men der var stærkere glød i 
hans digte end i de andre ridderlige tru- 
badurers, en flammende lidenskab synes 
at have inspireret ham; vi finder hos ham 
som et stærkt pust fra et bevæget liv i li- 
denskab og begejstring, derimod intet el- 
ler kun lidt af den konventionelle lyrik, 
som er så almindelig i de gamle truba- 
dursange. Han måtte have følt- og gen- 
nemlevet den hede elskov, han sangom. 
Derfor knyttedes der efter hans død den 
mærkelige historie til hans navn, som 
ovenfor er gengivet i oversættelse efter 
en text fra slutningen af det trettende år- 
hundrede. Den melder, som vi har set, 
om hans kærlighedsforhold til én fornem 
ridders hustru, om deres hemmelige el- 

TRUBADURENS ROMAN 

skovslykke og om dens bratte, tragiske 
afslutning. 

Historien berettes også på en noget an- 
den måde i et manuskript fra det fjor- 
tende århundrede. Her har fortællingen 
fået en langt udførligere udformning; he- 
le stoffet er lagt novelleagtigt til rette, men 
det tragiske og barbariske slutningsmo- 
tiv er bevaret uforandret. Jeg meddeler 
også denne redaktion, da den frembyder 
adskillig interesse i kulturhistorisk hen- 
seende, men nogen stor fortællekunst har 
dens forfatter ikke lagt for dagen. Jeg 
udelader flere kejtede gentagelser og om- 
skriver enkelte udtryk, men holder mig 
iøvrigt så nær til den gamle text, som for- 
holdene tillader: 

»Ramon af Roussillon var, som det er 
almindelig bekendt, en tapper baron. 
Han havde til hustru fru Margarida, den 
skønneste kvinde, der levede på den tid, 
og hun var i besiddelse af alle herlige 
egenskaber, alle gode dyder og stor hø- 
viskhed. Nu hændte det, at Guilhem de 
Cabestaing, der var søn af en fattig rid- 

FORTIDS SAGN OG SANGE 

der, kom til Ramons borg og fremstillede 
sig for ham og spurgte, om han kunde få 
lov til at tjene ham. Ramon, der syntes, 
at han så godt ud og antog ham for at 
være af god slægt, sagde til ham, at han 
skulde være velkommen, og at han kun- 
de bo hos ham. 

Således kom Guilhem til at tjene hos 
den herre Ramon af Roussillon, og snart 
vidste han at gøre sig afholdt af alle på 
borgen, både høje og lave. Så yndet blev 
han, at Ramon selv foreslog ham at træ- 
de i tjeneste hos hans hustru, fru Mar- 
garida. Således skete det. Guilhem be- 
stræbte sig fra nu af endnu mere for at 
være fuldkommen i ord og handling. Men 
så hændte det, at fru Margaridas sind 
blev optaget af kærlighed. Guilhems væ- 
sen såvel som hans tale og hans ydre 
behagede hende så meget, at hun en dag 
sagde til ham: 

— Sig mig, Guilhem, hvis en kvinde 
viste ved tegn, at hun havde fattet kær- 
lighed til dig, vilde du så vove at elske 
hende? 

TRUBADURENS ROMAN 

Guilhem, der vel anede meningen, sva- 
rede ganske åbenhjertigt: Ja, hvis jeg for- 
stod, at disse tegn var sande. 

— Ved den hellige Johannes, sagde hun, 
du har svaret vel, som det sig anstår en 
høvisk ridder. Men nu vil jeg prøve dig, 
om du kan dømme og forstå, hvilke tegn 
der er sande og hvilke ikke. 

Da Guilhem havde hørt disse ord, sva- 
rede han: Min frue, gør ganske som det 
måtte behage Eder. Han begyndte at grub- 
le, og strax satte kærligheden hans sind 
i bevægelse og rørte hans hjerte. Fra nu 
af trådte han i kærlighedens tjeneste, og 
han begyndte at digte skønne og muntre 
sange og viser til yndefulde melodier. Al- 
le, også borgens frue, søgte at få at vide, 
til hvis pris han sang. 

Kærligheden, som belønner sine tro tje- 
nere, når den finder det for godt, vilde nu 
takke ham for hans tjeneste. Den fyldte 
derfor ganske hendes hjerte med ømme 
tanker og søde længsler, så at hun hver- 
ken fandt ro dag eller nat, men altid 
måtte tænke på Guilhems høviskhed og 

tapperhed. En dag, da hun traf Guilhem, 
sagde hun til ham: 

— Guilhem, sig mig nu, om du har for- 
stået mine tegn, om de er sande eller ej. 

Guilhem svarede: Min frue, så sandt 
hjælpe mig Gud, fra det øjeblik af, at jeg 
blev Eders tjener, har jeg ikke haft no- 
gen anden tanke i mit hjerte, end at I var 
den bedste kvinde, der nogensinde har 
levet, og den mest sanddru i ord og hand- 
ling. Det mener jeg nu, og det vil jeg me- 
ne hele mit liv. 

Hun svarede: Guilhem, jeg siger dig, at, 
så sandt Gud beskytte mig, skal du aldrig 
blive skuffet i din tro, så vidt det står til 
mig; heller ikke skal din hengivenhed 
forblive ubelønnet. 

Og hun udstrakte sine arme og kyssede 
ham blidt. Det skete i værelset, hvor de 
to havde siddet og talt, og nu begyndte 
deres kærlighedsforhold. 

Længe varede det ikke, før onde tunger, 
dem Gud forbande, begyndte at tale her- 
om; andre gættede sig til det af hans 
sange, som man antog var rettede til fru 

TRUBADURENS ROMAN 

Margarida. Sålænge talte man derom bå- 
de her og der, at det tilsidst også kom Ra- 
mon for øre. Det smertede ham overor- 
dentlig meget og han blev stærkt opbragt 
derover, dels fordi han mistede Guilhem, 
som han holdt meget af, men endnu me- 
re på grund af den vanære, hans hustru 
bragte over hans navn. 

En dag hændte det, at Guilhem var dra- 
get ud på fuglejagt, blot ledsaget af een 
svend. Medens han var borte, lod Ramon 
spørge, hvor han var henne; en væbner 
svarede ham, at han var redet ud for at 
jage med høg, og at han rimeligvis jagede 
i den og den egn. 

Strax væbnede Ramon sig, men han 
skjulte sine våben. Han lod sin hest føre 
frem, og derefter red. han bort i den ret- 
ning, som var blevet ham angivet. Han red 
så længe, til han traf ham. 

Da Guilhem så ham komme, undrede 
han sig højligt derover og blev urolig i 
sindet. Han red ham i møde og sagde: 
Min herre, vel mødt; men hvorledes kan 
det være, at I kommer her så alene? 

Bind III 2 

17 



FORTIDS SAGN OG SANGE 

Ramon svarede: Guilhem, det er dig, jeg 
søger, for at vi kan gøre vort mellemvæ- 
rende op. 

Da Guilhem svarede undvigende og be- 
nægtende, afbrød Ramon ham med disse 
ord: Hør op med sådanne udflugter, og 
ved den troskab, du er mig skyldig, svar 
mig nu sandt på hvad jeg vil spørge dig 
om. 

— Ved den levende Gud, svarede Guil- 
hem, når det er Eders ønske, skal jeg 
svare ærligt og sandt. 

— Guilhem, ved Gud og den hellige Tro, 
sig mig, om du synger om nogen kvinde, 
som du er bundet til ved kærlighed? 

Guilhem svarede : Herre, hvorledes skul- 
de jeg synge, om jeg ikke følte kærlighe- 
den i mig. I må vel vide, og det er sandt, 
at kærligheden har mig fuldstændig i sin 
magt. 

— Det tror jeg gerne, thi ellers vilde du 
ikke kunne synge så skønt, men jeg øn- 
sker at vide og beder dig sige mig, hvem 
er den kvinde? 

— Herre, svarede Guilhem, pas vel på 

TRUBADURENS ROMAN 

hvad I spørger mig om. Det er dog ret 
og billigt, at man ikke tvinges til at røbe, 
hvem man elsker. Sig mig, om I ved, hvad 
Bernart de Ventadorn siger herom: 

I een ting er jeg såre listig: 

Hvis man om hendes navn mig spørger, 

Jeg uden tøven lyver dristigt! 

Ti sikkert var det meget ilde, 

Om den som held i elskov har, 

Sit hjærtes løndom røbe vilde 

Til en, der ej hans hjælper var. 

Tilsidst nødtes dog Guilhem til at tale, 
og han sagde: Så vid da, herre, at jeg 
elsker Eders hustru fru Margaridas sø- 
ster, og jeg tror, at hun gengælder min 
kærlighed. Nu har jeg sagt det, og jeg be- 
der Eder, at det ikke må komme mig til 
skade. 

— Jeg lover og sværger dig, sagde Ra- 
mon, at jeg skal hjælpe dig med at frem- 
me din sag så meget, det står i min magt. 
Således gjorde han ham tryg, og han til- 
føjede: Jeg ønsker, at vi begge strax ri- 
der hen til hende, hun bor jo her i nær- 
heden. 

2* 

— Jeg ønsker intet hellere og beder dig 
selv derom, svarede Guilhem. 

Derefter red de begge til hendes borg. 
Da de varankomne, blev de vel modtagne 
af Robert de Tarascon, der var gift med 
fru Agnes, fru Margaridas søster. Ramon 
spurgte efter fru Agnes, han tog hende 
ved hånden og førte hende ind i hendes 
værelse, hvor de satte sig på sengen. Han 
sagde da til hende: Sigmignu, svigerinde, 
ærligt og åbent, om Du elsker nogen med 
virkelig kærlighed. Da hun svarede be- 
kræftende, vilde han vide, hvem det var, 
og efter nogen vægring tilstod hun, at det 
var Guilhem de Cabestaing. Dette sagde 
hun, fordi hun havde set, at Guilhem var 
bedrøvet og opfyldt af mørke tanker; hun 
vidste, at han elskede hendes søster, og 
hun var bange for, at Ramon skulde have 
fattet mistanke til Guilhem. 

Da Ramon havde hørt hendes svar, blev 
han meget glad; men fru Agnes fortalte 
sin mand, hvad hun havde sagt, og han 
sagde, at hun havde handlet rigtigt, og 
gav hende sit ord på, at hun trygt kunde 

gøre og sige ganske som hun vilde for at 
frelse Guilhem. 

Fru Agnes kaldte derefter Guilhem ind 
i sit værelse og opholdt sig dér alene med 
ham så længe, at Ramon blev overbevist 
om, at der virkelig var en kærlighedsfor- 
ståelse imellem dem, og at alt det, der 
var blevet ham fortalt, ikke var sandt. 
Om aftenen spiste de alle fire sammen i 
stor glæde, og efter måltidet lod fruen de 
to gæsters seng rede nær ved døren, der 
førte ind til hendes værelse, og Ramon 
følte sig helt sikker på, at de to elskede 
hinanden. 

Den følgende morgen spiste de alle fire 
på ny sammen, og de skiltes i bedste for- 
ståelse. Ramon red hjem til Roussillon 
og fortalte sin hustru alt, hvad han hav- 
de erfaret om Guilhem og hendes søster; 
herover blev fru Margarida meget be- 
drøvet, og hele natten tænkte hun på, 
hvad hun havde hørt. Den næste mor- 
gen sendte hun bud efter Guilhem, og da 
han kom, kaldte hun ham troløs og falsk. 
Guilhem bad hende om tilgivelse og til- 

føjede, at han ikke havde forbrudt sig i 
noget, og han fortalte hende nøjagtigt alt, 
hvad der havde tildraget sig. Hun lod da 
gå bud efter søsteren, og af hende fik hun 
det bekræftet, at Guilhem ikke havde be- 
gået nogen brøde; derfor bød og pålagde 
hun ham, at han skulde digte en sang, i 
hvilken han åbent sagde, at han ikke el- 
skede nogen anden kvinde end hende. 
Han digtede da en sang, som begyndte: Så 
sød en længsel elskov ofte mig lader føle. 

Da Ramon af Roussillon hørte denne 
sang, som Guilhem havde digtet om hans 
hustru, lod han ham strax kalde for at tale 
med ham. Mødestedet lå uden for borgen, 
og så snart Guilhem kom, huggede han 
hovedet af ham og gemte det i et skrin ; så 
rev han hjertet ud af hans bryst og lagde 
det ved siden af hovedet. Derefter gik han 
hjem til borgen, hvor han lod hjertet stege 
og anrette for sin hustru. Hun spiste det 
uden at ane, hvad det var. 

Da hun havde spist det, rejste Ramon 
sig og fortalte hende, at det var Guilhems 
hjerte, hun havde spist; som bevis frem- 

tog han det afhuggede hoved, og han 
spurgte hende, om maden havde smagt 
hende godt. 

Hun hørte hans spørgsmål, hun så ho- 
vedet og kendte det, og hun svarede, at 
den havde smagt hende så vidunderlig 
godt, at aldrig skulde nogen anden spise 
eller drikke borttage den herlige smag, 
som Guilhelms hjerte havde efterladt. 

Da Ramon hørte disse ord, styrtede han 
løs på hende med sit sværd, men hun 
skyndte sig hen til døren, der stod åben 
ud til balkonen, kastede sig ned fra denne 
og slog sig ihjel på stedet. 

Denne ulykkelige begivenhed blev kendt 
i hele Roussillon og i alle de lande, som 
hørte ind under kongen af Aragonien. 
Der var overalt stor sorg over Guilhem 
de Cabestaing og fru Margarida, hvis død 
Ramon havde voldet på en så skændig 
måde. De to elskendes slægtninge sluttede 
sig sammen, og i forbindelse med alle tro- 
faste elskere forfulgte de Ramon med ild 
og sværd. 

Da kong Alfons af Aragonien havde 

hørt om sagen, rejste han til stedet; han 
lod Ramon gribe, ødelagde hans borg og 
hans marker og lod Guilhem og fru Mar- 
garida jorde i een grav foran indgangen 
til kirken i Perpignan, og det blev skik 
og brug, at alle riddere i Roussillon, 
Sardagna, Cofolen, Peiralada og andre 
grevskaber hvert år hædrede deres minde 
på deres dødsdag, og alle mænd og kvin- 
der, som elskede trofast og ømt, bad for 
deres sjæle. 

Men Ramon blev holdt fangen af kon- 
gen af Aragonien, og han døde i fængslet. 
Alle hans ejendele blev overladt til Guil- 
hems familie og til slægtninge og nærpårø- 
rendeaffruMargarida,somdødeforham.« 

Man har tidligere været tilbøjelig til at 
antage, at beretningen om Guilhems bar- 
bariske skæbne var historisk, at vi her 
havde et mærkeligt og oprørende exem- 
pel på, hvor forfærdeligt en krænket ægte- 
mand kunde hævne sig i middelalderen, 
til hvilket grusomt dyr han kunde om- 
skabes, når hans ære blev trådt for nær. 

Tilsyneladende er også alt i den bedste 

orden. Den korte biografi må være skre- 
vet næppe mange årtier efter Guilhems 
død (1212) og vilde altså kunne støtte sig 
til samtidiges vidnesbyrd; de tre hoved- 
personer er alle historiske, og selve ind- 
holdet synes ikke at kunne betegnes som 
usandsynligt. 

Hvad først forholdet mellem Guilhem 
og fruen til Roussillon angår, frembyder 
det intet, som på noget punkt kan over- 
raske os. Tværtimod. At en trubadur for- 
elskede sig i en gift kvinde, skrev sange 
til hendes pris og trådte i nærmere for- 
bindelse med hende, er i den bedste over- 
ensstemmelse med alt, hvad vi véd om da- 
tidens forhold. Blandt de mange konven- 
tionelle forestillinger, man dengang i det 
raffinerede og højt kultiverede fornemme 
selskab havde om kærlighed, var også 
den, at den rette kærlighed [V amour cour- 
tois) vanskeligt kunde findes mellem æg- 
tefæller, men kun i et frit forhold ; en tru- 
badur kunde derfor dårligt inspireres af 
sin hustru, men kun af en anden kvinde, 
helst en andens hustru, hvem han nær- 

mede sig i underdanig hyldest og tilbad i 
glødende begejstring, uden at han dog no- 
gensinde turde røbe, hvem der var den 
egentlige genstand for hans flamme. En 
hemmelighedsfuld tavshed måtte hvile 
over deres forhold, skjule det for verdens 
øjne og derved forøge fortryllelsen. 

Hvad derefter ægtemandens hævn an- 
går er den raffineret grusom og utrolig 
rå; men man turde dog næppe af den 
grund afvise den som umulig og uhisto- 
risk. De gamle krøniker melder om mange 
voldshandlinger, der i barbari næppe står 
meget tilbage for Ramons hævn. 

Der synes således næppe noget til hin- 
der for, at biografien af Guilhem de Cabe- 
staing kunde være fuldstændig historisk, 
intet i den kan siges at støde an mod de 
virkelige forhold i middelalderen, og dog 
er det ganske utvivlsomt, at den er op- 
digtet fra ende til anden. Det eneste histo- 
riske i den er i virkeligheden de optræ- 
dende personer. Her som så hyppigt er 
en gammel fortælling blevet fornyet ved 
at knyttes til nye navne. 

En gammel barbarisk kærlighedshisto- 
rie er nået til Provence; den genfortælles 
her, og for at give den større interesse lo- 
kaliserer fortælleren den dristigt. Han la- 
der den foregå i Roussillon, henlægger 
scenen til en bekendt borg og lader dra- 
maet udspilles mellem kendte personer, 
der var døde nogen tid i forvejen. 

Her har imidlertid den provencalske 
fortæller været ret ubehændig; en nær- 
mere undersøgelse af de historiske for- 
hold viser strax, at de optrædende perso- 
ner umuligt kan have spillet den rolle i 
fortællingen, som tillægges dem. 

Kong Alfons af Aragonien, der skulde 
have hævnet de to elskende, døde allerede 
1196. Fru Seremonda (hendes historiske 
navn er Saurimunda de Petralata), for 
hvis skyld Guilhem de Cabestaing skulde 
være blevet dræbt 1212, var dengang gift 
for tredie gang og kan da vel næppe have 
været så helt ung. Hendes ægteskab med 
grev Ramon af Roussillon varede fra 1 197 
til senest 1210. Det er hermed tilstrække- 
lig godtgjort, at hun ikke kan have be- 

gået selvmord på grund af at hendes mand, 
der rimeligvis døde 1210, skulde have 
dræbt Guilhem de Cabestaing, der først 
er død efter 1212! Endelig véd vi fra gan- 
ske pålidelig kilde, at hun først døde 1221 , 
og at hun således længe overlevede sin 
mand Ramon og sin foregivne elsker! 

Fra Provence vandrede fortællingen til 
Italien, og her er den bleven udnyttet af 
ingen ringere end Boccaccio, der har skre- 
vet en fin lille novelle (Decamerone IV, 9.) 
over den. Det mærkelige er nu imidlertid, 
at Boccaccio, der selv meddeler, at han 
har benyttet en provencalsk kilde, ikke 
kender noget til trubaduren Guilhem de 
Cabestaing, men derimod gør en ridder 
ved navn Guiglielmo Guardastagno til ho- 
vedhelten i sin novelle. Der er af denne 
og forskellige andre grunde en vis sand- 
synlighed for, at fortællingen i Provence 
oprindelig har været knyttet til en ridder 
Guardastaing og først senere på grund af 
navnelighed er bleven overført på truba- 
duren Cabestaing. Muligvis har man altså 
her som så hyppigt i sagnagtige fortæl- 

linger sat et bekendt historisk navn i ste- 
det for et ukendt og uhistorisk. 
Boccaccios novelle lyder således: 
»Efter hvad folk fra Provence fortæller, 
levede der engang dér i landet to ædle rid- 
dere; de var begge rige og havde både 
borge og vasaller under sig. Den ene af 
dem hed Messer Guiglieimo Rossiglione, 
den anden Messer Guiglieimo Guarda- 
stagno. Da de begge var særdeles dygtige 
i våbenbrug, holdt de meget af hinanden, 
og de plejede at drage sammen til turne- 
ringer, dystløb og andre våbenlege; de 
var begge iført samme dragt. De boede 
dog hver i sin borg, og de to borge lå vel 
ti mile fra hinanden. Guiglieimo Rossig- 
lione havde en meget skøn og yndefuld 
hustru, og nu hændte det, at Guiglieimo 
Guardastagno til trods for det venskab og 
broderskab, som var imellem dem, forel- 
skede sig i hende; og han viste sin kær- 
lighed snart på een måde og snart på en 
anden, således at hun tilsidst blev op- 
mærksom derpå. Da hun vidste, at han 
var en meget tapper ridder, behagede det 

hende, og hun begyndte selv at fatte kær- 
lighed til ham, og hendes kærlighed voxe- 
de i den grad, at hun ikke ønskede andet 
end ham, ikke elskede andre end ham og 
ikke brød sig om andet, end at han skulde 
elske hende. Det varede heller ikke længe, 
før dette indtraf; de mødtes een gang og 
mange gange og elskede hinanden liden- 
skabeligt. Da de blev mindre forsigtige, 
hændte det, at manden opdagede det. Han 
blev yderst harmfuld herover, og det sto- 
re venskab, han nærede for Guiglielmo 
Guardastagno, forandrede sig til et døde- 
ligt had. Men han forstod bedre at skjule 
sine følelser, end de to elskende havde 
forstået at skjule deres kærlighed, og i sit 
stille sind fattede han den plan at dræbe 
sin tidligere ven. 

Medens Guiglielmo Rossiglione var op- 
taget af disse tanker, kom der bud om, 
at der skulde holdes en stor turnering i 
Frankrig, og dette meddelte han «trax 
Guardastagno, og han lod ham vide, at 
hvis han vilde komme og besøge ham, så 
kunde de overveje i fællesskab, om de 

skulde tage afsted til turneringen og træf- 
fe de nærmere forberedelser. Guardastag- 
no blev meget glad over dette bud, og han 
lod svare, at han den næste dag skulde 
komme og spise til aften med ham. 

Da Rossiglione hørte dette, tænkte han, 
at nu var tiden kommet for ham til at ud- 
føre sin plan og dræbe ham. Den næste dag 
bevæbnede han sig, og sammen med nogle 
tjenere red han ud; da han var kommet 
omtrent en mils vej bort fra sin borg, lag- 
de han sig på lur i en skov, som Guarda- 
stagno måtte komme igennem. Han ven- 
tede en god stund på ham, og endelig 
så han ham komme; han var våbenløs 
ligesom de to svende, der fulgte ham. 
Da han var kommet til et sted, der var 
gunstigt for Rossiglione, angreb denne 
nidding og forræder ham og råbte: »Nu 
skal du dø«. I samme øjeblik hån råbte 
dette, jog han lansen i brystet på ham. 
Guardastagno fik hverken tid til at for- 
svare sig eller fremføre et ord; han 
styrtede gennemboret til jorden og døde 
et øjeblik efter. Uden at se hvem drabs- 

manden var, kastede de to tjenere deres 
heste om og flygtede så hurtig de kunde 
tilbage til deres herres borg. 

Rossiglione sprang af hesten , greb sin 
kniv, skar brystet op på Guardastagno 
og udrev med egne hænder hans hjerte, 
svøbte det ind i sin lansevimpel og gav 
en af sine tjenere det at bære. Derpå steg 
han til hest, efter at han strengt havde 
pålagt dem alle ikke at sige et ord om, 
hvad der var forefaldet, og da det allere- 
de var ved at blive mørkt, red han tilba- 
ge til sin borg. Hans hustru, der havde 
hørt, at Guardastagno skulde komme og 
spise til aften, ventede ham i stor læng- 
sel; da han ikke kom, sagde hun til sin 
mand: »Hvorledes kan det vel være, at 
den herre Guiglielmo Guardastagno ikke 
er kommet endnu?« Hertil svarede man- 
den : » Han har sendt mig bud, at han ikke 
vil kunne komme før i morgen«. Herover 
blev hun noget urolig. 

Da Guiglielmo Rossiglione var steget af 
hesten, havde han ladet kokken kalde til 
sig og sagt til ham: »Tag dette vildsvine- 

hjerte og tilbered det så lækkert, som du på 
nogen måde er i stand til. Når jeg så sid- 
der ved bordet, skal du sende mig det ind 
på et sølvfad.« Kokken tog det og anvend- 
te al sin kunst og omhu på det; han til- 
beredte det med mange fine krydderier, og 
han lavede en ret af det, der var overor- 
dentlig velsmagende. 

Da spisetiden kom, satte Messer Guig- 
lielmo sig til bords med sin hustru. Ma- 
den blev båret ind; men han, hvis tan- 
ker var optaget af den misgerning, han 
lige havde begået, spiste kun lidt. Kokken 
sendte så den særlige ret ind, og den blev 
stillet hen foran borgens frue; Guigliel- 
mo, der nu var blevet i bedre humør, ro- 
ste den i høje toner for hende. Fruen, hvis 
sind var tungt, spiste af den ; den forekom 
hende god og velsmagende, og hun spiste 
den fuldstændig op. 

Da ridderen så, at hun havde spist alt, 
sagde han: »Min frue I Hvorledes har den- 
ne ret behaget dig?« Hun svarede: »Min 
husbond 1 1 sandhed, den har behaget mig 
i høj grad.« »Så sandt Gud hjælpe mig, 

Rind III 3 

sagde da ridderen, det tror jeg gerne, og 
jeg forbavses ingenlunde over, at det, som 
du elskede over alt andet i levende live, 
nu også har behaget dig, da det ikke le- 
ver længere.« Da hun havde hørt dette, 
tav hun stille en kort stund, og derpå 
sagde hun : » Hvad mener du? hvad er det, 
du har givet mig at spise?« Ridderen sva- 
rede: »Hvad du har spist har engang væ- 
ret Messer Guardastagnos hjerte; det var 
ham du elskede, utro kvinde, og derfor 
har jeg med egne hænder revet hjertet 
ud af hans bryst. « Om hun blev bedrøvet, 
da hun hørte dette om den, som hun el- 
skede over alt, behøver ingen at spørge; 
efter en stunds forløb sagde hun : > Du har 
handlet som en svigefuld og ond ridder. 
Thi, hvis jeg har skænket ham min kær- 
lighed uden tvang fra hans side, og hvis 
jeg dermed har krænket dig, så er det 
mig og ikke ham, som burde undgælde 
derfor. Men det forbyde Gud, at jeg no- 
gensinde indtager nogen anden føde efler 
at have spist en så ædel ret som den tapre 
og høviske ridder Guiglielmo Guardastag- 

nos hjerte«. Med disse ord rejste hun sig, 
gik hen til et vindue og kastede sig uden 
betænkning baglæns ud af det. Vinduet . 
var så højt overjorden, at hun slog sig 
ihjel på stedet, og hendes legeme blev helt 
knust. Da Messer Guiglielmo så dette, for- 
færdedes han, og det forekom ham, at han 
havde handlet ilde. Da han frygtede gre- 
vens og de andres vrede, lod han sin hest 
sadle og red bort. 

Den følgende morgen rygtedes det over 
hele egnen, og Guardastagnos og Rossi- 
gliones Folk hentede under megen sorg 
og klage de to døde legemer, og de blev 
lagt i den samme grav i borgfruens egen 
kirke. Oven over graven blev indridset 
vers, som sagde, hvem de var, og hvad de 
hed, og som forklarede, hvorledes de var 
døde og grunden dertil.« 

II 

ET GAMMELT 
KÆRLIGHEDSDIGT 



SAGNET om sangerens hjerte fortælles 
også nord for Loire, og vi træffer det 
tilmed her adskilligt tidligere end i Pro- 
vence. Allerede i begyndelsen af det tolvte 
århundrede er det blevet behandlet i en 
lai. De såkaldte lais er korte fortællende 
digte ; de handler i almindelighed om kær- 
lighed , bevæger sig hyppigt i en yderst fan- 
tastisk verden og har snart et lidenska- 
beligt, snart et drømmende melankolsk 
præg; de fleste af dem er udløbere fra den 
gamle keltiske litteratur. 

Den lai, hvori vort sagn har været be- 
sunget, er imidlertid ikke overleveret, så 
det er umuligt at meddele noget nærmere 
om dens indhold. At den har existeret, ser 
vi af forskellige hentydninger til den, som 
findes i flere af de gamle heltekvad, og 
desuden omtales den korteligt i Thomas' 

39 



FORTIDS SAGN OG SANGE 

gamle herlige digt om Tristan og Isolde. 
Det berettes her, hvorledes de to elsken- 
de er blevet skilt fra hinanden og fortæ- 
res af længselens kvaler. 

Isolde, eller som hun hedder på gam- 
melfransk, Iseut, sidder sørgmodigt og 
spiller på sin harpe og synger en vise om 
ulykkelig elskov. Jeg oversætter ordret 
de gamle vers: 

— I sit fruerbur sidder Iseut en dag og 
synger en sørgelig vise om elskovs kvide. 
Hun synger om, hvorledes den herre, rid- 
der Guiron, blev overfaldet og dræbt, for- 
di han bar kærlighed til en kvinde og el- 
skede hende over alt i verden; hvorledes 
hendes mand, greven, med list lod hende 
spise den elskedes hjerte, og hvor dyb en 
smerte hun følte, da hun fik det alt at 
vide. Dronningen synger blidt og vemo- 
digt, harpens toner smelter sammen med 
hendes stemme. Hendes hænder er fine, 
digtet er skønt; hendes røst er blød, og 
dæmpet lyder sangen. 

Foruden i denne lai er vort sagn også 
blevet benyttet i et langt kærlighedsdigt, 

der går under navnet »Le chåtelain de 
Coucy«, borgherren til Coucy, der er for- 
fattet omkring år 1300 af Jakemon Sake- 
sep. Digtet består af over 8000 vers og 
indtager en fremragende plads i den old- 
franske litteratur. Det er livligt og under- 
holdende, udmærket godt komponeret, af- 
vexlende i stil og indhold og rigt på fængs- 
lende optrin og scener, der foruden deres 
poetiske værdi frembyder stor kulturhi- 
storisk interesse. 

Sagnet er i dette digt blevet knyttet til en 
oldfransk trouvére, der levede i det tolvte 
århundrede og er kendt under navnet Li 
Chastelains de Coucy. Tilknytningen sy- 
nes at være ganske vilkårlig; vi véd in- 
tet om, at den gamle digter skulde have 
været hovedpersonen i et kærlighedsæven- 
tyr som det, der berettes om helten i den 
versificerede roman, men den historiske 
borgherre til Coucy har foretaget en rejse 
til det Hellige Land, og det samme lader 
Jakemon Sakesep sin helt gøre; det er 
dog yderst tvivlsomt, hvorvidt dette 

lille lighedspunkt kan have været bestem- 
mende med hensyn til navnevalget. 

Jeg går nu over til at resumere det gam- 
le digt; af hensyn til dets litterære og kul- 
turhistoriske betydning vil mit resumé 
blive forholdsvis udførligt. 

Forfatteren begynder med nogle almin- 
delige indledende bemærkninger. Kær- 
lighed, siger han, er det eneste i livet, der 
har værdi, og han håber, at han vil finde 
tilhørere eller læsere, som har fin smag 
nok til at kunne værdsætte hans digt; han 
har skrevet det til ære for sin hjertens- 
kær, og hans inderligste ønske er, at det 
vil behage hende. 

Der levede engang en ung ridder ved 
navn Renaud de Coucy. Han var dygtig i 
våbenbrug, var tapper og behjertet, men 
af denne verdens gods havde han kun 
lidt. Han forstod at skrive skønne sange, 
og hans ry gik viden om lande. Overalt 
hvor der indbødes til turnering mødte 
han frem. 

Kærligheden havde taget ham i sin tje- 
neste, og han elskede den skønneste, den 

fineste, den klogeste kvinde, som fandtes 
i hans land, men — hun var gift. Hen- 
des mand var den mægtige borgherre til 
Fayel, og herover sørgede han dag og nat. 
En dag, det var i vinhøstens tid, sadlede 
han sin hest og red over til Fayel. Her blev 
han vel modtaget, og to væbnere satte hans 
hest i stald. En svend meldte ham, at bor- 
gens herre var bortrejst, men tilføjede, at 
fruen bad ham blive og spise. Lidt efter 
kom hun ; hun bar gyldne bånd i det blon- 
de hår. Renaud bøjede sig for hende og 
hilste hende med ordene: Gud give Eder 
sundhed, ære og glæde, ædle frue. Men 
derefter skiftede han farve og blev frygt- 
som og tavs. Fruen lagde mærke hertil 
og spurgte ham om grunden. Han tilstod 
hende sin kærlighed, men hun afviste be- 
stemt enhver tilnærmelse, idet hun min- 
dede ham om, at hun var gift. En tjener 
kom derefter ind og bød dem vand til 
håndtvæt, hvorefter de gik til bords. Un- 
der måltidet talte han på ny om sin kær- 
lighed, men hun svarede ham kun med 
at tale om turneringer. Da måltidet var til 

ende, blev bordet båret bort, og Renaud 
blev ført til gæstekammeret. 

Den nat lå fruen til Fayel længe vågen ; 
hun tænkte på, hvad der var sket i afte- 
nens løb, gentog for sig selv ridderens 
ømme ord, og kærligheden til ham våg- 
nede i hende; men hun var fast bestemt 
på at blive sin mand tro. 

Heller ikke Renaud fik sovet meget. 
Hans hjerte var fyldt af kærlighed, og han 
tænkte stadig på den skønne borgfrue. 
Han besluttede derfor at drage ud i ver- 
den for at vinde ny berømmelse. Kun 
frygtede han for, at en anden ridder skul- 
de vinde den skønne, medens han drog 
om fra turnering til turnering. 

Den følgende morgen forlod han bor- 
gen for at udføre sit forsæt. Hvor han 
kom hen, vandt han ære og berømmelse, 
og efter nogen tids forløb besluttede han 
sig til at gentage sit besøg hos fruen til 
Fayel. Han blev atter meget vel modtaget, 
alle rejste sig, da han trådte ind i hal- 
len, og han blev strax indbudt til at spise. 
Borgherren bad sin hustru give deres gæst 

hånden og føre ham til bords. Under mid- 
dagsmåltidet gik samtalen livligt; der tal- 
tes om våbenbrug og kærlighed, om jagt 
med hund og falk, om dystløb og kamp. 
Efter bordet spillede de tavl og terning 
og morede sig med falkene. 

I aftenens løb fik han lejlighed til at ta- 
le ene med den skønne, men hun afviste 
ham med kulde. Dog lovede hun ham sit 
ærme, for at han kunde bære det i turne- 
ringerne.* 

De tilbragte begge en urolig nat. Rid- 
deren var forpint og usikker. Håbet og 
modet hviskede ham i det ene øre, for- 
tvivlelsen i det andet. Fruen følte, at hun 
nu elskede ham; kun frygt for folks tale 
holdt hende tilbage. 

Den følgende morgen red Renaud hjem 

* Det var skik i middelalderen, at ridderea bar sin 
dames ærme. Det var det elskovspant, hun sendte 
ham, når han drog i kamp eller til en turnering, og 
han bandt det om sin arm, hæftede det fast på sin 
skulder, sit skjold eller spidsen af sin lanse. På re- 
næssancetiden kom denne skik på ny i ære; Frants I 
bar hertuginden af Étampes' ærme, og da Bayard 
sejrede ved turneringen i Carignan, tilskrev han den 
dame, hvis ærme han havde båret, æren derfor. 

til Coucy. Undervejs digtede han en sang: 
»Som nattergalen vil jeg synge dag og nat 
kun for at glæde hende, som jeg elsker så 
højt. Aldrig har Tristan elsket sin Iseut 
højere, end jeg elsker min hjertenskær, og 
aldrig vil jeg dog kunne tjene hende, som 
hun fortjener det. Du, min sang, flyv til 
hendes borg og bring hende bud fra mig; 
selv vover jeg ikke at vende tilbage, af 
frygt for at onde tunger skal skade hende. « 

Efter sin hjemkomst rustede han sig 
strax for at drage til en ny turnering. Det 
var Renauds onkel, Enguerrand de Cou- 
cy, en rig og fornem mand, som havde 
foranstaltet den. Allevegnefra strømmede 
riddere til, og de havde deres hustruer 
og børn med. Om aftenen blev der budt 
frugter rundt til alle gæsterne ; blandt dem 
fandtes også herren til Fayel og hans frue ; 
af denne sidste modtog Renaud det lo- 
vede ærme. Da mørket faldt på, forkynd- 
te herolderne, at det var sengetid, og alle 
forføjede sig til ro. 

Næste morgen ved solopgang gik he- 
rolderne på ny rundt i gaderne og råbte: 

»Op, riddere, nu gryr dagen. Stå op, snart 
begynder messen.« Efter kirkegangen 
samledes ridderne på turneringspladsen, 
og kampene begyndte. Herolderne ud- 
råbte højt navnene på de kæmpende, og 
væbnerne rakte dem lanserne. 

Man dystede i tre dage, og mange her- 
lige bedrifter blev udførte. Hver aften 
foranstaltede Enguerrand store fester til 
adspredelse for sine gæster, og der blev 
danset og sunget under megen munter- 
hed. Blandt alle egnens riddere var Re- 
naud den tapreste, og prisen tilkendtes 
ham; men han var også den mest belevne 
og den, som dansede bedst. 

I disse dage vandt han fuldstændig sin 
elskedes hjerte, og hun bad ham om at 
komme til Fayel den næste tirsdag, så 
var hendes mand på rejse, og de kunde 
træffe aftale om, når de kunde mødes. 

Renaud blev henrykt, og den fastsatte 
dag indfandt han sig på borgen, hvor han 
blev vel modtaget. Hun bad ham sidde 
ved sin side på en løjbænk, hun talte 
med ham om turneringen og om hans 

bedrifler; tilsidst fortalte hun ham om en 
lille dør, som førte fra borgen ud i æble- 
haven; den skulde stå åben for ham, når 
han kom for at besøge hende. Dog bad 
hun ham om aldrig at træde hendes ære 
for nær. Dette lovede han, idet han dog 
tilføjede: Aldrig mere end I selv tillader. 

De aftalte derefter, at Isabel, der var 
fruens kusine og samtidig hendes terne, 
skulde indvies i hemmeligheden og være 
deres fortrolige, og det bestemtes, at Re- 
naud skulde foregive at være forelsket i 
hende, for at ingen skulde få mistanke om 
det virkelige forhold. Derpå skiltes de ef- 
ter at være blevet enige om, at de skulde 
mødes igen endnu samme aften. 

Da fruen til Fayel var blevet ene, lod 
hun Isabel kalde og fortalte hende det 
hele. Isabel priste først Renauds tapper- 
hed og skønhed, men tilføjede derefter, 
at hun alligevel misbilligede det hele, og 
hun kunde ikke forstå, at hendes frue, der 
tilmed var gift, kunde nedlade sig til at 
elske en så ung og uformuende ridder. 
Fruen blev vaklende, da hun hørte Isa- 

bels ord og bestemte sig til først at prøve 
Renaud. Hun vilde gøre det endnu den 
samme aften. Når han kommer og ban- 
ker på døren, skal ingen lukke ham op, 
og han skal blive stående udenfor hele 
natten. Hvis han ikke elsker oprigtigt, vil 
han ikke komme igen, men er hans kær- 
lighed til at lide på, vender han tilbage, 
og hun føler, at hun så må give sig helt 
hen til ham. 

Om aftenen red Renaud hjemmefra i 
tillid til sin lykke; for alle tilfældes skyld 
bar han dog rustning under sin vams. 
Det blev et heftigt uvejr med storm og 
regn, men han ænsede det ikke, og snart 
stod han ved den lille dør. Han bankede 
på, som det var aftalt, men ingen svarede, 
og han måtte tilbringe hele natten udenfor ; 
trods hans fortvivlede bønner blev han 
ikke lukket ind. Nedslået og træt red han 
bort den næste morgen i den overbevis- 
ning,at herren tilFayel måtte være kommet 
hjem ; men på sin hjemtur mødte han ham, 
og han erfarede da af hans egen mund, at 
han ikke havde været hjemme i flere dage. 

Bind III 4 

Af smerte over sin elskedes hårdhed 
blev han da alvorlig syg. Rygtet herom 
nåede snart til Fayel, og fruen blev 
yderst bedrøvet, men hun vidste ikke, 
hvorledes hun skulde få bud til ham el- 
ler komme til at tale med ham. Tilfældet 
hjalp hende imidlertid på den mærkelig- 
ste måde. Hun blev snart efter indbudt til 
et bryllup på en nærliggende borg; her 
traf hun Hangest, en nær slægtning af Re- 
naud. Hun vilde besøge sin syge frænde 
og bad fruen til Fayel om at overlade hen- 
de sin tærne, da hendes egen var kommet 
til skade dagen i forvejen på grund af et 
uheld med vognen, hvori de kørte. Isabel 
fulgte med fru Hangest og benyttede lej- 
ligheden til i hemmelighed at give Re- 
naud nogle voxtavler, der indeholdt trø- 
stende og kærlige ord fra hans elskede. 

Renaud blev nu hurtig rask, og han 
sendte sin smådreng med bud til Fayel. 
Svaret indeholdt en opfordring til ham 
om at besøge hende på ny om iQorten da- 
ge. Han indfandt sig på den aftalte tid, 
blev indladt uden tøven og nød i sin el- 

skedes arme den lykke, som digteren kal- 
der den største, der findes her på jorden. 

Deres elskov forblev længe ubemærket, 
og de levede i en jublende rus. Men en 
dag forstyrredes alt. 

En fornem dame i omegnen havde ka- 
stet sine øjne på Renaudj, og da hun ved 
en fest kom til at sidde ved siden af ham, 
søgte hun på mange måder at fængsle 
hans opmærksomhed og gjorde endogså 
forskellige tilnærmelser, der ikke kunde 
misforstås. Da Renaud imidlertid lod, 
som om han intet forstod og forblev gan- 
ske kold overfor sin borddame, blev den- 
ne meget fortørnet og fattede mistanke 
om, at han elskede en anden kvinde og 
måtte være genelsket. Hun besluttede da 
at lade ham udspionere og lod en af sine 
tjenere vogte på al hans færd. 

Det varede ikke længe, før tjeneren kun- 
de melde sin frue, at han havde set Re- 
naud ved nattetid snige sig ind ad den 
lille dør i æblehaven ved Fayel, hvor Isa- 
bel lukkede op for ham. På én gang hen- 
rykt og rasende over denne opdagelse, 

51 



FORTIDS SAGN OG SANGE 

besluttede den skinsyge dame at hævne 
sig; hun blev pludselig greben af med- 
ynk med den gode borgherre, der blev så 
skændig bedraget af sin hustru, og da 
han en dag var gæst hos hende og hen- 
des mand, fortalte hun ham alt, hvad hun 
vidste. Han vægrede sig ved at tro det; 
hans hustru var altfor ærbar en kvinde til 
sligt, og Renaud var jo hans bedste ven. 
Dog, hans mistanke var vakt. 

Efter damens råd foregav han, at han 
skulde på en lang rejse, tog afsked med 
sin hustru og drog bort; men hver aften 
stod han på vagt nær ved den lille dør i 
æblehaven. De første tre aftener så han 
intet, og hans væbner Gobert, der havde 
hengivenhed for Renaud, forsøgte at få 
ham til at opgive denne udspionering. 
Men han vendte tilbage den Qerde aften 
og så nu Renaud i mørket nærme sig den 
lille dør. Den åbnes sagte for ham og luk- 
kes i efter ham. 

Den følgende nat holdt han på ny vagt; 
da han så ridderen nærme sig, skyndte 
han sig i forvejen, bankede på døren og 

blev lukket ind. Lidt efter kom Renaud, 
og det blev selve herren til Fayel, der luk- 
kede op for ham. Han overvældede ham 
med hårde ord og bebrejdelser og råbte 
højt på sine folk; men Renaud tog heftigt 
til genmæle og afviste enhver beskyld- 
ning; det var en misforståelse; det var 
Isabel og ingen anden, han kom for at be- 
søge. 

Imidlertid var husets folk kommet til; 
Isabel tilstod skamfuld sin brøde, og borg- 
fruen, der havde hørt alt fra sit værelse, 
lod som. om hun var vågnet ved støjen, 
ilede ned og overvældede sin tærne med 
bebrejdelser. Den stakkels ægtemand blev 
helt forQamsket og vidste ikke, hvad han 
skulde tro. Han lod Renaud ride bort og 
gik ind på at beholde Isabel endnu otte 
dage, for at hun kunde forlade borgen 
uden at give anledning til sladder. Næste 
dag lod han dog den lille dør tilmure. Han 
var kun halvt beroliget. 

Til trods for mandens årvågenhed lyk- 
kedes det de elskende atter at mødes. 
Gobert hjalp dem. Renaud kom også til 

borgen under forskellige forklædninger; 
snart var han en såret ridder, der søgte 
hjælp og pleje; snart en omvankende han- 
delsmand, der bad om nattely, snart en 
stakkels blind, der søgte trøst og hjælp. 
Også fruen udviste stor opfindsomhed, og 
mandens mistanke voxede, uden at det 
dog lykkedes ham nogen sinde at få vis- 
hed om forholdet. 

Da stillingen efterhånden blev ham uud- 
holdelig, fandt han på en list for at skille 
sig af med Renaud for lang tid. Der var 
netop den gang tale om et korstog, som 
kongerne i Frankrig og England, Filip og 
Rikard, vilde foretage i fællesskab. Her- 
ren til Fayel lod som om han vilde del- 
tage i det og spurgte sin hustru, om hun 
vilde ledsage ham. Hun, der gerne vilde 
gøre sin mand tilpas, svarede, at hun med 
glæde vilde rejse med ham. I virkelighe- 
den var hun fortvivlet over at skulle for- 
lade Renaud, men denne beroligede hen- 
de og sagde, at han også vilde tage korset. 
Han rejste til England, hvor han deltog i 
en stor turnering. Efter turneringen præ- 

dikede en kardinal fra Rom om det Hel- 
lige land, og Renaud aflagde løftet og lod 
som om det var under påvirkning af kar- 
dinalens ord. Derefter vendte han tilbage 
til Vermandois. 

Alt var nu gået som herren til Fayel 
havde beregnet. Selv havde han aldrig haft 
i sinde at drage afsted, men Renaud var nu 
tvunget dertil ; han kunde ikke svigte sit 
ord uden at blive lyst i kirkens ban. En 
dag kom kardinalen til egnen; han op- 
fordrede i flammende ord til deltagelse i 
korstoget, og efter prædikenen tog man- 
ge riddere korset. Fruen til Fayel vilde 
gøre det samme, men hendes mand holdt 
hende tilbage, idet han sagde: »Min frue, 
jeg kan ikke drage med denne gang; jeg 
føler mig for gammel og svag til at ud- 
holde togets besværligheder. « Med megen 
møje lykkedes det hende at skjule sin skuf- 
felse og sorg. Renaud måtte drage afsted 
alene, kun fulgt af Gobert, men hun fandt 
lejlighed til at tale med ham forinden hans 
bortrejse, og hun skænkede ham en ring 
og to fletninger af sit hår. 

I Palæstina indlagde Renaud sig stor ære 
og berømmelse. Saracenerne skælvede for 
ham og kaldte ham »Ridderen med flet- 
ningerne«, thi om sin hjelm havde han 
vundet sin elskedes hår, der skinnede 
skønnere end guld. 

Efter et par års kampe såredes han en 
dag af en forgiftet pil. Han håbede at fin- 
de helbredelse hos sin elskede og gik om- 
bord på et skib foratvende hjem til Frank- 
rig. Efter nogle dages sejlads forværredes 
hans tilstand, og han mærkede, at døden 
nærmede sig. Han digtede da en sang, som 
han ønskede, at alle sande elskende skul- 
de synge i fremtiden, og han kaldte på 
Gobert og lod ham bringe sig det skrin, 
hvori han opbevarede de to fletninger. 
Han tog dem frem , betragtede dem læn- 
ge og vilde sende en sidste hilsen til den, 
der havde båret dem. Gobert hentede en 
klerk, hvem han dikterede et brev. Smer- 
ten afbrød ham ofte, men han fandt dog 
kraft til at tage afsked med hende i rø- 
rende ord. Han takkede hende for hendes 
trofaste kærlighed, og han håbede på ny 

at forenes med hende i Paradis. Som gen- 
gæld for alt, hvad hun havde skænket ham 
aflys og lykke, vilde han nu sende hende 
sit hjerte. Da brevet var færdigt, forseglede 
han det og kastede signetet i havet. 

Derefter bad han Gobert om efter hans 
død at balsamere hans hjerte og bringe 
det sammen med brevet, fletningerne og 
ringen til hans elskede. Snart efter forlod 
kræfterne ham, men lige til det sidste pri- 
ste han kærligheden: den skyldte han alt 
godt og herligt; den var hans herre, han 
havde viet den sit liv og vilde dø i dens 
tjeneste. Her afbrød smerterne ham, og 
han forlangte en skriftefader. En kardinal, 
som var med ombord, kom til og trøstede 
ham : » Dig vil alle synder blive forladte, thi 
dudør i Gudstjeneste.« Lidt efter udåndede 
han med sin dames navn på sine læber. 

Tre dage efter nåede skibet til Brindisi. 
Renauds lig blev bragt i land og begravet. 
Kardinalen læste en højtidelig messe over 
ham, og Gobert bortskænkede hans efter- 
ladte ejendele til de fattige. 

Den trofaste væbner begav sig derefter 

på rejse til Frankrig. Han tænkte kun på 
at udføre sin herres sidste vilje; han ha- 
stede tilbage til Vermandois, og hverken 
vind eller vejr kunde opholde ham. Da 
han var kommet i nærheden af Fayel, 
slog han ind på en hemmelig vej gennem 
skovene for uset at nå borgen. Men netop 
på denne vej mødte han borgherren. Ryg- 
tet om Renauds død havde allerede nået 
hans øren, og da han så Gobert, blev han 
optændt af harme. Han truede ham på li- 
vet og tvang ham til at tilstå alt. Da Gobert 
også havde udleveret skrinet, fik han lov 
til at løbe, men borgherren til Fayel var så 
ivrig efter at lære dets indhold at kende, 
at han sprængte låget med sin dolk. Han 
så hjertet og de to fletninger; nu havde 
han endelig beviset for sin hustrus utro- 
skab, og han lo hånligt. Han læste brevet, 
og hævnlysten voxede i ham. Hurtigt vend- 
te han hjem, lod sin kok kalde og bød ham 
tilberede et fint måltid med kyllinger og 
kapuner for gæsterne på borgen; men til 
borgfruen lod han stege det hjerte, han 
havde fundet i skrinet. 

Da måltidet var til ende, takkede fruen 
sin mand for den særlige ret, han havde 
ladet tilberede for hende ; den havde smagt 
hende så vidunderlig godt, og hun spurgte, 
hvorfor hun aldrig før havde fået den. Da 
svarede manden: »Du må ikke undre dig 
over, at den ret har så fin en smag; heller 
ikke er det mærkeligt, at du aldrig har 
smagt den før, thi dens lige kan ikke skaf- 
fes for alverdens guld. Vid, at hvad du har 
spist, er hjertet af den, du elskede så højt, 
Renaud de Coucy. Nu har jeg fået hævn 
for alt hvad jeg har lidt.« Ved disse ord 
blev fruen til Fayel stiv og kold. Hun vilde 
ikke tro, at det var sandt, hvad hendes 
mand havde sagt. Renaud levede jo end- 
nu hinsides havet i det fjerne Palæstina. 
Men han lod da skrinet og brevet brin- 
ge, og nu forstod hun alt. »Hvad har jeg 
gjort?« råbte hun. »Aldrig skal jeg mere 
tage føde til mig, efter at jeg har mættet mig 
med sådan en ret.« Derefter faldt hun i af- 
magt og blev bragt til sengs. Da hun våg- 
nede, talte hun i vildelse om hjertet, hun 
havde spist, og om Renaud den mest tro- 

59 



FORTIDS SAGN OG SANGE 

faste af alle elskere, og hun udåndede snart 
efter med hans navn på læben. 

Borgherren til Fayel blev heftigt greben 
af denne pludselige død ; han havde elsket 
sin hustru trods hendes brøde. Nu var han 
fortvivlet over at have dræbt hende, og han 
frygtede, at hendes slægtninge skulde tage 
hævn over hende. Så tog han selv korset 
og rejste til det Hellige land. Efter et par 
års forløb vendte han tilbage til sin borg, 
men de mørke tanker forlod ham aldrig, 
og han døde snart efter i jammer og for- 
tvivlelse. 

Der er i det lange digt om borgherren til 
Coucy megen følelse, mange fine iagtta- 
gelser og mange virkningsfulde scener. 
Det er utvivlsomt, at Jakemon Sakesep har 
været en virkelig digter. For en nøgtern be- 
tragtningsmåde kan det dog ikke nægtes, 
at han ved at ændre slutningsmotivet har 
gjort det ret usandsynligt og derved del- 
vis ødelagt det. Det bliver jo i virkelighe- 
den ganske uforståeligt, at et indtørret og 
balsameret hjerte, der i adskillige uger har 

ligget i et skrin, skulde kunne tilberedes 
til en velsmagende spise. 

Jeg tænker mig, at den oldfranske trou- 
vére har omdigtet motivet for at gøre det 
mindre barbarisk, og ved denne omdigt- 
ning har han tillige bragt det i god over- 
ensstemmelse med en ejendommelig skik, 
der var ret udbredt i middelalderen. 

Det var nemlig den gang ikke ualminde- 
ligt, at et hjerte blev begravet et andet sted 
end selve liget. Det sendtes ofte til en eller 
anden kirke, for hvilken den afdøde havde 
haft en særlig forkærlighed. 

Et berømt exempel afgiver Rikard Lo- 
vehjerte. Hans død skildres af en gammel 
fransk krønikeskriver, som går under 
navnet Menestrelen fra Reims, på følgen- 
de yderst karakteristiske måde: 

»Da kongen forstod, at han skulde dø, 
begyndte han at jamre og klage; han yn- 
kedes over sig selv og talte således: »Ak, 
kong Rikard, skal du nu dø? Hvor du er 
dristig. Død, at du har vovet at angribe 
kong Rikard, den ædleste ridder, der fin- 
des, mere gæv og gavmild end alle andre. 

Oh ridderskab, hvor svinder ikke din 
glans. Ak I stakkels damer, I stakkels rid- 
dere, hvad skal der blive af Eder. Gud, 
hvem vil nu kunne holde højsind og hø- 
viskhed i hævd?€ Således klagede kongen, 
men da han mærkede, at døden nærmede 
sig, bød han, at hans hjerte skulde begra- 
ves i Rouen, for den kærligheds skyld som 
han nærede til den by, og at hans legeme 
skulde føres til London og bisættes i dom- 
kirken. Derefter døde han, og da han hav- 
de opgivet ånden, begyndte hans folk at 
sørge, og deres sorg var den voldsomste, 
man nogensinde havde set. Hele hans hær 
drog derefter til Rouen ; her blevhans hjer- 
te begravet, medens hans legeme blev ført 
til London.« 

På en tid, da en sådan skik var ret almin- 
delig, kunde der ikke være noget særlig 
mærkeligt i, at en elsker sendte sit balsa- 
merede hjerte til den kvinde, hvis kærlig- 
hed han havde vundet; det var jo kun en 
verdsliggørelse af det forhold, at fromme 
mænd sendte deres hjerte som gave til den 
helgen, de særlig havde dyrket. , 

Den tanke, som ligger til grund for den 
omtalte skik, dukker sporadisk frem ef- 
ter middelalderen. I adskillige fornemme 
slægter har det været brug, at de afdødes 
hjerter opbevaredes på et særligt sted, for- 
skelligt fra det, hvor de afsjælede legemer 
blev bisatte. Da således den store Condé 
døde 1686, blev hans lig ført til Sens, hvor 
slægtens familiegrav var, men hans hjerte 
blev opbevaret i Jesuiterkirken i Rue St. 
Antoine i Paris. Hans sønnesøn Louis Jo- 
seph de Condé har fortalt om et besøg, han 
aflagde i denne kirke. Han skriver: »Da 
min onkel, greven af Clermont, var død, 
bragte jeg hans hjerte derhen, og jeg fik 
derved lejlighed til at se mine forfædres 
hjerter, som alle opbevares der, indeluk- 
kede i sølvforgyldte kapsler; jeg, såvel 
som mine ledsagere, iagttog, at den store 
Condés hjerte var omtrent dobbelt så stort 
som alle de andres.« 

Hvor vidt denne skik endnu praktiseres, 
véd jeg ikke, men man har fra vor tid an- 
ført et exempel, der ganske svarer til, hvad 
der berettes om borgherren til Coucy. En 

fransk postembedsmand har meddelt, at 
han engang i halvQerdserne i forrige år- 
hundrede fra Italien modtog en æske, der 
indeholdt et hjerte og et brev. Brevet var 
skrevet af en dame kort før hendes død og 
skulde tillige med hendes hjerte overgi- 
ves til en Franskmand, hun havde elsket. 

Digtet om borgherren til Coucy og hans 
elskovsforbindelse med fruen til Fayel var 
særdelesyndet i middelalderen, og vi træf- 
fer talrige hentydninger til det hos Chri- 
stine de Pisan , Froissart og andre gamle 
forfattere, der med vemod mindes de to 
elskendes ulykkelige skæbne. 

Fortællingen overlevede endogså mid- 
delalderen. Skønt den franske Renaissan- 
ce så fuldstændig brød staven over de fore- 
gående århundreders litteratur og kultur, 
opfriskes den gamle historie dog gentagne 
gange af tidens humanistiske forfattere; 
både Henry Estienne og Claude Fauchet 
genfortæller den, og den sidstes referat bli- 
ver i det 18de århundrede udgangspunk- 
tet for en hel lille litteratur. Det benyttes 

nemlig af frk. de Lussan som grundlag for 
en sentimental novelle, der findes i hen- 
des: »Anecdotes de la cour de Philippe 
Auguste« (1733). Frk. de Lussan har for- 
andret de optrædendes navne, helten kal- 
der hun Raoul de Coucy og heltinden Ga- 
brielle de Vergi, men holder sig iøvrigt 
nogenlunde nær til den givne ramme. No- 
vellen, der ikke er uden litterær værdi, 
gjorde stor lykke, og Raouls og Gabriel- 
les tragiske kærlighedsroman var i nogen 
tid et litterært modetema. Hertugen af la 
Valliére benyttede det i en romance, som 
snart blev sunget over hele Frankrig, og 
dramatikeren Belloy behandlede det i en 
tragedie (1770), som blev modtaget med 
stor velvilje af publikum, men som dog 
nu er fuldstændig glemt. En anden tra- 
gedie over det samme æmne (ligeledes fra 
1770) skyldes d'Arnaud; den har dog in- 
gen videre interesse og er aldrig blevet 
opført. 

Også udenfor Frankrigerdigtetom borg- 
herren til Coucy tidlig blevet kendt og ef- 
terlignet. Det danner således grundlaget 

Bind III 5 

65 



FORTIDS SAGN OG SANGE 

for et engelsk digt fra det 1 5de århundrede, 
der bærer titlen >The knight of Curtesy, 
and the fair lady of Faguelh . Motivet er 
her benyttet på en særdeles fin og virk- 
ningsfuld måde; men meget af den glød, 
som fandtes i det oldfranske digt, er gået 
tabt, idet forfatteren har indført en betyd- 
ningsfuld forandring; han har ladet for- 
holdet mellem >den høviske riddere og 
damen fra Faguell være fuldstændig pla- 
tonisk. De elsker hinanden som broder 
og søster, og ridderen siger selv til hende, 
da han knæler for hende ude i haven: 

Our love, he sayde, shall be none other. 
But chaste and true, as is betwene 
A goodly syster and a brother. 

Endelig skal her omtales en ejendom- 
melig benyttelse af motivet, som vi træf- 
fer i Spanien, hvor det i det 16de århun- 
drede blev knyttet til familien Astorga. 
Det fremtræder her i en langt vildere og 
uhyggeligere form end i de gamle texter, 
idet de optrædendes roller er blevet om- 
byttede på en mærkelig måde. Hovedper- 
sonen er marquisen af Astorga. Hun har 

opdaget, at hendes mand elsker en anden 
kvinde, og optændt af skinsyge dræber 
hun hende en dag, afskærer hendes ho- 
ved og river hjertet ud af brystet på hen- 
de. Derefter tilbereder hun hjertet og gi- 
ver sin mand det at spise. Efter måltidet 
fortæller hun ham, hvad han har spist, og 
som yderligere bevis for, at hun har talt 
sandt, fremviser hun det afskårne hoved. 
Da hævnen således var fuldbyrdet, søgte 
hun tilflugt i et kloster, hvor hun kort ef- 
ter døde som afsindig. 



III 

VISEN OM HERTUG 
FRYDENSBORG 



FORTÆLLINGEN om kvinclen, der spi- 
ste sin elskedes hjerte, vandrede fra 
Frankrig også østpå over Rhinen. I Tysk- 
land blev den modtaget med ligeså stor 
interesse som i de andre lande, og omkring 
år 1280 behandlede Konrad af Wurzburg 
den i digtet »Daz Herzec. I dette digt er 
stofFet blevet omarbejdet på forskellige 
punkter, men ved siden af den oldfranske 
bearbejdelse frembyder den tyske ingen 
videre interesse, hvorfor jeg ikke skal op- 
holde mig nærmere ved den her. Kun skal 
jeg gøre opmærksom på, at fortællingen 
hos Konrad af Wurzburg ikke er knyttet 
til noget bekendt digternavn. Navnefæ- 
stelsen indtræffer først senere. 

Fra det 15de århundrede er overleveret 
en tysk vise, hvori vort stof er behandlet 
på en ny måde. Visens forfatter har tillige 

knyttet æmnet til et bekendt navn, idet han 
gør minnesangeren Reinmann von Bren- 
nenberg, der levede ved Regensburg i det 
13de århundrede (f 1276), til helten i den 
tragiske kærlighedshistorie. 

Denne vise vandt hurtig stor udbredel- 
se; den blev sunget overalt i Tyskland, 
oversattes tidlig på hollandsk og er over- 
leveret i mange forskellige redaktioner. 

Visen giver os det gamle motiv i en for- 
kortet og meget fri bearbejdelse; af de ind- 
førte forandringer skal jeg kun anføre, at 
forholdet mellem de to elskende ligesom 
i det engelske digt er gjort ganske skyld- 
frit. 

Nogen videre poetisk værdi har visen 
ikke; derimod frembyder den interesse 
ved sin vandring nord på til de skandi- 
naviske Lande. Fra Tyskland kom den til 
Sverrig, hvor den blev udbredt gennem 
flyveblade; det ældste opbevarede er fra 
1757, men visen er vel mindst halvandet 
hundrede år ældre i landet. Æmnet er 
blevet en del forandret; ligesom i den ty- 
ske vise er forholdet mellem de elskende 

uden brøde; desuden er det ikke en an- 
den mands hustru, ridderen forelsker sig 
i, men kongens datter. Ridderens navn, 
der allerede i Tyskland var blevet ændret 
på forskellig måde, Bremberger, Branden- 
burger, Brandenborch,Brunenburch, for- 
vanskedes yderligere i Sverrig til Frojden- 
borg. Jeg skal nu kortelig referere indhol- 
det af den svenske vise, som er udgivet 
af Geijer og Afzelius (Nr. 18) under titlen 
»Hertig Frojdenborg og froken Adelin«. 
Det første vers lyder: 

Froken Adelin hon ganger sig i rosende gård, 
For allt hvad som kart år i verlden, 

AU hemta de rosor, både hvita och blå. 
Mig tgckes det år tungt tilt att tefva. 

Frøken Adelin plukker roser, både hvide 
og blå (!), og af dem binder hun en krans 
til sin hjertenskær, hertug Frojdenborg. 
Denne sidder netop i sit vindue og får øje 
^jomfruen i haven. Han skynder sig ud 
og gør en sirlig reverens for hende med 
hatten under armen. Han klapper hende 
på hendes rosenkind og ønsker, at han var 
hendes trolovede. Hun beder ham tie, da 

hun frygter, at hendes fader skal få nys 
derom; men han svarer: 

Och hora det hvem som hdra det vill, 
Jag bjuder inte annat an med åran dertill. 

Falske tærner har lyttet til samtalen; de 
skynder sig til kongen og fortæller ham, 
at hertug Frojdenborg lokker hans datter. 
Kongen bliver opbragt; han lader hertu- 
gen indespærre i et tårn, hvor han bliver 
lagt i lænker, og her sidder han så i fem- 
ten år. 

Atter går frøken Adelin en dag i haven 
for at plukke roser både hvide og blå og 
binde en krans til sin hjertenskær. Denne 
gang sidder kongen i vinduet og ser det; 
han sender bud efter hende: 

Tjenaren han talte till froken Adelin så: 
Behager froken fdr konungen indgå. 

Hun undrer sig herover, da faderen ikke 
har villet se hende i femten år. Han mod- 
tager hende også højst unådigt og spør- 
ger, om hvem de blomster er bestemt til. 
Hun svarer, at blomsterne var bestemt til 
hertugen : 

Om jag an lefde uti hundrade år, 

Hertig Froj denborg aldrig utur mitt sinne går. 

Da kongen hører dette, bliver han ra- 
sende; han lader to af sine svende hente 
hertugen ud af tårnet og dræbe ham : 

De bundo hertig Fr6jdenborg under et tråd, 
De slagtade honom som bonder slagta få. 

I en anden version hedder det: 

De lade hertig Frojdenborg uppå en disk, 
Och ristade honom som bonder rista fisk. 

De falske tærner tager derpå hertugens 
hjerte ud af hans bryst og tilbereder en 
kostelig ret deraf. De stiller retten på bor- 
det for frøken Adelin. Hun spiser den og 
spørger med bange anelse: 

Hvad er detta f6r en kostelig rått, 

Mig tyckes mitt hjerta det blir så forskråckt. 

Da hun har fået sandheden at vide, si- 
ger hun: 

År det hertig Frojdenborgs hjerta så fårskt, 
Så skal det nu blifva min sista rått. 

Hun tænker på alle de lidelser, hertugen 
har udstået, og beslutter at dø. Hun lader 

sig bringe to vinglas for at drikke hans 
skål, i det ene var der mjød iblandet med 

gift. 

Den fdrsta drik hon af mjddglaset drack, 
Hendes dgon de runno, hennes hjerta det sprack. 

Der gik strax bud til kongen om hans 
datters død, og han blev fortvivlet over 
at have været årsagen til den. 

Hade jag trott deras kårlek så stark, 

Han skulle inte ddtt fdr hundra tusen mark. 

Hade jag vest deras trohet så huld, 

Han skulle inte dott fdr hundra tunnor guld. 

De to lig blev derpå jordede i een grav. 
På deres hvilested plantedes en lind, som 
vil blive stående der, og holde sig grøn 
til den yderste dag. »Nu er visen ude; 
Krist give, at aldrig nogen må have så 
krank en skæbne. < 

Denne vise er ikke særlig gammel. Den 
er tildels sammenflikket af reminiscenser 
fra ældre folkepoesi, af stående formler 
og traditionelle rim. Men affattelsestiden 
har sat sit umiskendelige præg på den; 
den fremviser flere steder en vis sirlig stil 

og beleven tone, der står i en ejendom- 
melig modsætning til det vilde æmne og 
virker barokt. 

At det gamle middelalderlige motiv sta- 
dig har interesseret stærkt, fremgår tyde- 
ligt deraf, at visen hurtig fandt ligeså stor 
udbredelse i Sverrig, som den havde fun- 
det i Tyskland. 

Fra Sverrig kom den til Danmark. Her 
kan vi forfølge den tilbage til slutningen 
af det 17de århundrede, idet Peder Syv 
har udgivet en redaktion af den i året 
1695. Den blev hurtig kendt og yndet, og 
endnu i vore dage synges den over hele 
landet. Den foreligger i en række moder- 
ne optegnelser, der fremviser forskellige 
forvanskninger med hensyn til indhol- 
det. Også navnene er blevet forandrede; 
de danske viser synger om hertug (eller 
hr.) Frydensborg, Frygtenborg, Frydens- 
bjærg, Festenborg eller Fredensborg, og 
jomfru Adelin kaldes Adenlin, Adelun, 
Adelus, Adele, Ædele, Adelig, Adelil, Ade- 
lille o. s. V., eller der indsættes et helt nyt 
navn, lidel Kirsten. Nogen poetisk værdi 

har iøvrigt ingen af viserne; den ene er 
tarveligere end den anden. Som prøve 
hidsættes en version, som er optegnet i 
Jylland for godt og vel tredive år siden: 

Lidel Kirsten hun ganger i rosenslund. 
For alle som har kærest udi verden. 

Hun plukker de liljer både store og små. 
For mig tykkes, her er tungt til at leve. 

Hun plukker de liljer så røde som en rav, 
Deraf gører hun Fredensborg en krav*. 

Danerkongen han ud af vindkarmen så': 

»Til hvem plukker lidel Kirsten de roser så små? c 

Det s varte den svend, som kongen sad næst: 
»Dem plukker hun til Fredensborg, hun under ham 

bedste 

»Plukker hun dem til Fredensborg og under ham 

bedst, 

Så må han vel også ha' voren hend* næst« 

Danerkongen han lod lagater skryv' 
Og dem vilde han Fredensborg gyv'. 

De tog Fredensborg, lagde hannem på disk. 
Så skor de ham op som en anden småfisk. 

De tog Fredensborg, hans hjerte så fin, 
Den kogte de op udi eddik' og i vin. 

De kogte den op udi eddik og i vin, 

Så bor de den ind for hend' lidel Kirstin. 

Lidel Kirsten tog kniven, af retterne hun ad: 
>Ret aldrig har jeg smagt sødere mad.« 

Det s varte den svend som rettern' ind bor: 
»Det var Fredensborg hans hjerte, du od«. 

»Var det Fredensborg, hans hjerte, jeg od, 
Så skal denne kniv gør' mit hjerte stort sår.t 

Lidel Kirsten tog kniv under ærmen rød, 
Så stak hun sig selv til hun blev død. 

Der kommer bud for Dankongen ind: 
»Lidel Kirsten hun ligger i kamret og er lig.« 

»Og Herre Gud nåde mig arme mand! 

— For alle, som har kærest udi verden. 
Hvor haver jeg forrådet mit eneste barn!« 

For mig tykkes, her er tungt til at leve. 

I slutningen af den svenske vise findes 
et mærkeligt vers om lindens blade, der 
favner hinanden: 

Den linden hon våxte ofver kyrkokam. 
Det ena bladet tager det andra uti famn. 

I flere af de danske optegnelser er det 
to træer, der omslynger hinanden. De el- 
skende begraves hver i sin grav og hver 
ved sin ende af kirken. På hver grav plan- 
tes et træ; de to træer voxer op, bøjer sig 

79 



FORTIDS SAGN OG SANGE 

imod hinanden, og deres blade og grene 
mødes i en inderlig forening: 

For sønden den kirke dér lagde de hend', 
For norden den kirke dér lagde de ham. 

Der voxte et blomster på begge deres bryst, 
De voxte, ja de voxte, så det var en lyst. 

De voxede over den kirkeknap. 

De voxede tilsammen med begge deres top. 

De voxede over den kirkekom, 

Og der skal de stå til Gud holder dom. 

Motivet med de to træer, der voxer på 
de elskendes grave og omslynger hinan- 
den, er almindelig udbredt; det genfindes 
til forskellige tider i en mængde landes 
folkelitteratur og har mange steder fået 
en overordentlig poetisk udformning. En 
sådan er jo desværre ikke blevet det til- 
delt i den jyske bondevise; slutningen 
hæver sig i ingen henseende over begyn- 
delsen. 

VI har nu i det foregående set, hvilken 
sær tillokkelse motivet om det spiste 
hjerte har udøvet i tidernes løb. Den ene 
digter efter den anden har behandlet det; 
vi trælfer det snart i et lyrisk digt eller i 
en novelle, snart i en versificeret roman, 
et drama eller en folkevise, og det er gen- 
tagne gange blevet knyttet til bekendte hi- 
storiske navne. 

I vore dage synes digternes interesse for 
det gamle motiv langt mindre levende; 
medens så mange andre middelalderlige 
æmner er blevet optagne til ny behand- 
ling, har ingen vovet sig i kast med » San- 
gerens hjerte«. Det er endogså flere gan- 
ge blevet karakteriseret som frastødende. 
Denne opfattelse viser blot, hvor vanske- 
ligt det er overfor et sådant gammelt mo- 
tiv at se bort fra nutidens forhold og an- 

lægge den nødvendige historiske måle- 
stok og betragtningsmåde. 

Set med nutidens øjne er ægtemandens 
hævn naturligvis barbarisk rå og frastø- 
dende, men i middelalderen dømte man 
anderledes; den gang formede livet sig på 
en langt mere primitiv måde, der var ik- 
ke så mange skranker for individualite- 
tens fulde udfoldelse. Hver fulgte sin lyst 
og lidenskab, og menneskets vilde in- 
stinkter havde frit spil. Utæmmelig vold- 
somhed og dyrisk grusomhed præger lige- 
så stærkt middelalderen som ædelmod og 
højsind. 

Derfor falder motivet om det spiste hjer- 
te så godt i tråd med middelalderligt tan- 
kesæt, og derfor blev det atter og atter 
benyttet af de gamle digtere, uden at no- 
gen tog forargelse over det. For dem var 
det alvor og virkelighed. 

Men selv de alvorligste æmner kan også 
ses fra en humoristisk side. Boileau har 
sagt, at Franskmanden er néma/Zn, d.v.s., 
at han er født med et smil på læben, med 
evnen til at kunne more sig over alt, til 

at kunne spotte over alt. Denne raceejen- 
dommelighed, der i det moderne sprog 
udtrykkes ved det uoversættelige ord la 
blague, kan vi iagttage lige fra de ældste 
tider. Det er måske, hvem véd, en arv fra 
de letlevende Galler, i alt fald dukker den 
såkaldte esprit gaulois^ der også er et ud- 
slag af de franskes gode humør, frem al- 
lerede i den ældste litteratur og under- 
tiden på de mest uventede steder. 

Samtidig med at Karl den Store, hans 
kampe og hans kongegerning forherliges 
i bredtruUende heltedigte, der svulmer af 
kongesind og ærefrygt, vover en ukendt 
trouvére sig til at drive syndig spas med 
selve den store konge og hans tapre hel- 
te, hvem han alle sender på en fantastisk 
rejse til Konstantinopel, hvor deres op- 
træden får et helt farceagtigt præg. 

»Le rire est le propre de Vhomme^ har 
Rabelais sagt, og der findes vel næppe det 
æmne, som ikke fransk satire har latter- 
liggjort og travesteret. Når de ærværdige 
nationale helte ikke kunde undgå deres 
skæbne, kan man ikke undre sig over, at 

vor gæve elsker, der måtte lade sit liv på 
så ynkelig en måde, også hjemfaldt til 
latteren. 

En trouvére, der nok holdt af at se livet 
fra den humoristiske side, fandt det ikke 
tilstrækkeligt, at ridderen havde narret 
een ægtemand; han var så brav en elsker, 
at han nok kunde tage adskilligt flere på 
sin samvittighed, og så travesterede han 
hele motivet i et letfærdigt digt »Le lai 
d'Ignaure« , som imidlertid kun lader sig 
referere i uddrag. Middelalderen spøgte tit 
på en så grovkornet måde, at den stærkt 
støder an mod vor tids følelse for det an- 
stændige. 

I digtet fortælles følgende: 

I landet Hoel lå en borg kaldet Riol. 
Her boede tolv ædle og fornemme riddere 
med deres hustruer, der alle ligeledesvar 
af høj byrd. De tolv par levede i stor enig- 
hed og samdrægtighed, og hver ridder 
elskede sin hustru og var genelsket af 
hende. 

Men en dag kom der til borgen en fattig 
ukendt ung riddersmand, som hed Ig- 

naure. Han indyndede sig hos borgens 
beboere; han gik mændene under øjnene 
og gjorde kvinderne forelskede i sig. Det 
varede ikke længe, før han opnåede alle 
de tolv fruers gunst, men så behændigt 
gik han til værks , at hver af de tolv troe- 
de, at hun var den eneste foretrukne. 

En dag opdagedes dog det hele. De tolv 
damer morede sig med at lege skriftemål; 
en af dem valgtes til skriftefader, og til 
hende skulde de andre så betro deres 
hemmelige, uskriftede synder. De skrifte- 
de alle, og alle havde de den samme synd 
på samvittigheden. 

Der blev herover stor opstandelse mel- 
lem de tolv letsindige fruer. De beslutte- 
de at hævne sig på deres fælles elsker, 
som de vilde myrde, og de fik ham lokket 
i en fælde; men han bad så flinkt for sig, 
at de skånede hans liv; dog stillede de 
den betingelse, at han for fremtiden vilde 
nøjes med een af dem, som han frit kun- 
de vælge. 

En forræder havde imidlertid fået nys 
om den hele sag og skyndte sig med at 

bringe den til de tolv ægtemænds kund- 
skab. Disse blev rasende, overfaldt Ig- 
naure og dræbte ham. Derefter lemlæste- 
de de hans legeme og serverede for deres 
damer en særlig ret, hvori blandt andet 
Ignaures hjerte fandtes. Efter måltidet 
fortalte mændene deres hustruer, hvad 
de havde spist, og de blev så fortørnede 
herover, at de svor ved Gud, at de aldrig 
mere skulde tage føde til sig efter at have 
smagt en sådan ret. Derefter digtede de 
alle en klagesang på tolv vers over deres 
døde og mishandlede elsker. 

^Le lai d'Ignaure« opfattes rigtigst som 
en parodi og travestering. Den altbeher- 
skende følelse, som adler og retfærdiggør 
forholdet mellem de elskende , og som f. 
ex. i »Borgherren til Coucy« er skildret 
så fint og sympatisk, er her latterliggjort 
på det kraftigste. Ikke een men tolv fruer 
falder ridderen om halsen, så snart han 
breder armene ud, og ingen af dem aner, 
at hun har alle de andre til medbejlerin- 
der. Ikke een, men tolv ægtemænd står 
parat til at hævne deres horn og deres 

ære. Med parodieringen er også adskilli- 
ge letfærdige eller rettere obskøne ele- 
menter blevet indflettede i motivet, og 
særlig er skildringen af de tolv ægte- 
mænds hævn blevet omdigtet på en yderst 
drastisk måde. 

Der er ingen grund til at dvæle udførli- 
gere ved det gamle spottedigt. Det fulgte 
i kølvandet på de alvorlige behandlinger 
af æmnel og nåede både til Provence, Ita- 
lien og Tyskland, men nogen stor yndest 
erhvervede det sig aldrig. 




V 

SKØN KOKLAN OG DE 

TO KONGER 



Ilandskabet Punjåb i Hindustan går 
der mange æventyrlige sagn om en 
gammel Raja ved Navn Rasalu. For snart 
tredive år siden hørte englænderen Swyn- 
nerton, der opholdt sig i den nordlige del 
af Punjåb, nogle af disse sagn fortælle af 
en derboende bonde. De overraskede ham 
ved deres afvexlende og interessante ind- 
hold, hvorfor han nedskrev dem og ud- 
gav dem i engelsk oversættelse. Et af sag- 
nene lyder således: 

Kong Rasalu havde bygget sig et slot på 
Chittah, efter at have undertvunget hele 
det omliggende land. Slottet kaldte han 
Ranithrod;detvarvel befæstet med stær- 
ke mure og brystværn, vanskeligt tilgæn- 
geligt og i stand til at modstå ethvert an- 
greb. 

I slottet opvoxede en lille pige ved navn 

Koklån. Kongen ønskede ikke, at hun 
skulde opfostres efter gammel sæd og skik, 
men at hun skulde spise kød hver dag. 

Kong Rasalu var en vældig jæger. Han 
overlod ganske barnets opdragelse til hen- 
des amme og tilbragte selv sin tid i jung- 
len, hvor han jagede de vilde dyr med 
bue og pil. Han jagede snart alene, snart 
fulgt af få af sine folk, altid glad over 
sin styrke og behændighed. Om aftenen 
vendte han tilbage til sit slot med udbyt- 
tet, og når bordet var dækket og sanger- 
ne istemmede en sang til hans eller hans 
forfædres ære, gav han Koklån at spise af 
vildtet. 

Den lille prinsesse tilbragte ellers den 
lange dag alene sammen med sin amme 
og sine to fugle, en papegøje og en maina 
(en art stær, der kan tæmmes); de kunde 
begge tale som alle fugle i gamle dage; 
hun talte med dem og betroede dem sine 
små sorger og glæder. 

Da den gamle amme var død, giftede 
Rasalu sig med Koklån. De levede lyk- 
keligt sammen, thi kongen var en god 

mand. Engang fik han det indfald, at Kok- 
lån skulde ledsage ham på jagten. Men 
hun sagde: »Jeg har spist så meget kød af 
vildt i mit liv, at hvis jeg ledsager dig, vil 
alle skovens dyr følge efter mig. « Alligevel 
overvandt hun sin frygt ved tanken om at 
komme udenfor slottet og ride frit om i 
skoven; men hun lod sin mand love høj- 
tideligt, at hvis dyrene fulgte efter hende, 
vilde han ikke dræbe dem eller fortrædi- 
ge dem på nogen måde. 

Den følgende morgen red de ud sam- 
men, og de kom til skovklædte høje og 
græsrige dale, hvor vildtet gerne holder 
til. Så snart det fik øje på dronningen, be- 
gyndte det at kredse om hende. Forrest 
varen stor blå råbuk, alle dyrenes konge; 
med majestætiske skridt gik den lige hen 
til dronningen, knælede ned for hende 
og lagde sit hoved med de stolte takker 
for hendes fod. 

Kong Rasalu blev højlig forbavset over 
at se, hvorledes dyrenes konge bøjede sig 
for hans hustrus skønhed, men samtidig 
blev han optændt af en stærk skinsyge: 

95 



FORTIDS SAGN OG SANGE 

^Aldrig har jeg tilladt et eneste væsen af 
mandkøn at nærme sig hende«, tænkte 
han ved sig selv, »og nu ligger dyrenes 
konge for hendes fod« . I sin vrede glemte 
han sit løfte, drog sit sværd og huggede 
råbukken i hovedet. Dyret rejste sig, jam- 
rende af smerte, og spåede kongen, at han 
engang skulde blive såret uhelbredeligt; 
derpå løb det bort. Men dronningen, der 
havde følt stor glæde over dyrets hyldest, 
var meget fortørnet over, at kongen ikke 
havde holdt ord. De vendte tilbage til slot- 
tet, og der gik flere dage, inden den gode 
forståelse imellem dem blev genoprettet. 
Råbukken lagde imidlertid planer om 
at hævne sig. I nogen afstand fra Rånith- 
rod lå et slot, som kong Hodi havde byg- 
get. Denne konge var bekendt som en li- 
denskabelig jæger, og bukken bestemte 
sig til at lokke ham over til Rasalus slot. 
Den løb til Hodis have og gav sig til at 
græsse dér. Så snart gartneren havde set 
den, meldte han det til kongen, der skynd- 
te sig at sadle sin hest for at jage det 
sjældne dyr. Bukken flygtede, og kongen 

forfulgte den ivrigt; den tog vej i retning 
af Ranithrod og lokkede kongen længere 
og længere bort fra hans slot. Pludselig 
forsvandt den sporløst; rådvild opgav 
Hodi forfølgelsen og sprang af sin hest, 
som han bandt ved et mangotræ. I det 
samme opdagede han, at han stod lige 
udenfor Rasalus slot, men det var ham 
umuligt at finde indgangen, hvilket ærg- 
rede ham, da han både var sulten og træt. 
Oppe fra sit vindue havde dronningen 
iagttaget den fremmede under mango- 
træet, og hun råbte ned til ham og spurgte, 
hvem han var. Da Hodi fik øje på hende, 
blev han strax forelsket i hende, så strå- 
lende skøn var hun, og han svarede: »Rø- 
vere er gerne klædte i pjalter, men jeg bæ- 
rer en kostbar dragt, og min hest er præg- 
tigt opsadlet. Hele dagen har jeg jaget et 
sjældent dyr, men her har jeg tabt dets 
spor«. Her standsede kong Hodi; men 
strax efter tilføjede han: »Sig mig, hvem 
duer?« »Jeg er kong Rasalus hustru«, lød 
svaret, »jeg er alene her, indelukket i mit 
slot som i et fængsel. Min husbond er 

Bind III 7 

langt borte og jager de vilde dyre »Hvor- 
ledes skal jeg komme ind og hilse på dig?^ 
spurgte kong Hodi. »Ak,« svarede hun. 
» slottets port er så tung, at kun kong Ra- 
sålus stærke hånd kan åbne den. Men jeg 
vil kaste et reb ned til dig; når du så klat- 
rer op i mangotræet og binder det fast i 
nogle af de højeste grene over mit vindue, 
kan du ved hjælp af det komme ned til 
mig«. 

Kong Hodi fulgte hendes anvisning, og 
det lykkedes ham at komme ind i slottet; 
hun tog venligt imod ham, bad ham sidde 
ved en kilde, tog selv plads ved hans side 
og gav ham at spise og drikke. Da han tog 
afsked, vidste hun ikke, om hun skulde 
være glad eller bedrøvet, om hun skulde 
synge eller græde. 

Kong Hodi red bort, men han længtes 
tilbage til Koklån, hvis skønhed havde 
gjort så dybt et indtryk på ham, og da 
kong Rasalu stadig var optaget af sinjagt,^ 
vendte Hodi daglig tilbage til slottet og 
vandt snart dronningens fortrolighed og 
gunst. 

En dag hændte det imidlertid, at dron- 
ningen glemte at Qerne buret med pape- 
gøjen og mainaen før hendes elskers an- 
komst, og de to fugle blev vidne til hen- 
des utroskab. 

Da sagde mainaen til papegøjen: »Vor 
konge har pålagt os den pligt at våge over 
dronningen, og vi vilde svigte ham, hvis 
vi ikke fortalte ham om denne fremmede 
mands besøg«. Derpå vendte den sig til 
dronningen og sagde: »Hvad gør du, og 
hvorledes kan du modtage denne frem- 
mede i dit hus? Hvis kongen hører om 
denne skændsel, vil hån dræbe dig, hvor 
han finder dig«. 

Da dronningen hørte denne tale, f6r hun 
op, blodrød af vrede; men papegøjen, der 
frygtede for hendes hævn, sagde til mai- 
naen: »Dit tåbelige dyr! Hvad ondt er der 
sket? Du ser jo, at manden blot spiser og 
drikker og går sin vej . Hvad kommer kong 
Rasalu os ved? Er ikke dronningen vor 
herskerinde? Giver hun os ikke at spise 
med sine egne hænder?« »Jo hun gør«, 
svarede mainaen, »men alligevel har hun 

7* 

vanæret sit navn og gjort, hvad hun ikke 
skulde have gjort. Og hvad du end siger, 
er vi kong Rasalus tjenere«. 

Mainaens sidste ord gjorde dronningen 
endnu mere opbragt; hun rev sig løs af 
sin elskedes arme, skyndte sig hen til bu- 
ret, greb fuglen og drejede halsen om på 
den. Men da den listige papegøje så sin 
vens skælvende legeme, råbte den: »Du 
dumme, snakkesalige dyr, du har net- 
op fået, hvad du har fortjent I« 

Den følgende dag vendte kong Hodi til- 
bage, og da dronningen kom ind i værel- 
set, sagde papegøjen til hende: »Dronning, 
den fremmede mand er her igen, og kon- 
gen, min herre, kan vende tilbage, hvad 
øjeblik det skal være. Hvis du vil sætte 
mig i frihed, skal jeg flyve op i mango- 
træet og holde vagt«. Dette forslag beha- 
gede dronningen og hun åbnede for bu- 
ret, så at fuglen kunde flyve ud. Den satte 
sig i mangotræet^ men derfra fløj den ud 
i junglen, og efter lang søgen fandt den 
sin kære herre, hvem den underrettede 
om alt, hvad der var foregået på Ranith- 

rod. »Vend hjem strax«, sagde den, »og 
du vil kunne fange misdæderen, før han 
drager bort I« 

Kongen besluttede strax at følge pape- 
gøjens råd. Han opgav jagten og skyndte 
sig til sit vanhelligede hjem. Da han nær- 
mede sig slottet, var kong Hodi i færd med 
at klatre ned af mangotræet; han kom 
dog i rette tid til at hindre ham i at und- 
slippe, og da han havde forvisset sig om, 
at dronningen ikke iagttog dem, sagde 
han til kong Hodi: »Som en tyv er du 
kommet til mit slot; bered dig nu til at 
kæmpe med mig«. Kong Hodi svarede: 
»Jeg har hverken bue eller noget andet 
våben; vil du dræbe en værgeløs mand?« 

Kong Rasalu svarede: »Blandt mit folk 
kendes en kampmåde, som jeg nu skal 
lære dig. Tag min bue og tag mine pile. Se 
her har jeg talt halvtredsindstyve skridt. 
Stil dig op dér og afskyd dine pile mod 
mig«. Derefter drog Rasalu sit sværd og 
stillede sig i forsvarsstilling. 

Kun med meget besvær lykkedes det 
kong Hodi at spænde buen, og skræk fyld- 

te hans sjæl, da han så, hvorledes kong 
Rasalu med sit sværd ramte alle de pile, 
han afskød imod ham og huggede dem i 
stykker. Derpå byttede de to konger vå- 
ben, og nu begyndte kampens anden og 
sidste del. Først vilde Rasalu prøve sin 
modstanders mod, han spændte buen og 
lod som han vilde skyde. Men i det sam- 
me sprang kong Hodi som en fejg kryster 
om bag mangotræet. »Nå du kryber i 
skjul«, råbte kong Rasalu; »pas på, nu 
kommer først pilen«. I samme øjeblik su- 
sede pilen med vældig kraft igennem luf- 
ten; den gennemborede først træet, der- 
efter forræderens hjerte og faldt til jorden 
flere alen bag ved ham. 

Så gik kong Rasalu hen til den faldne, 
tog sit sværd og afhuggede hans hoved. 
Et udtryk af vild glæde afmalede sig i 
Rasalus ansigt, og han sagde ved sig selv: 
» Denne gang har jeg ikke bragt vildt hjem 
med til min hustru; dog skal hun i dag 
smage en ret, finere end alt, hvad hun hid- 
til har spist«. Den hovedløse krop lå ved 
hans fødder. Han rev de pragtfulde klæ- 

der af, udskar et stykke kød og tog det 
med sig ind i slottet. Han gik ind til sin 
hustru, som blev meget forskrækket over 
at se ham. 

Kongen lagde strax mærke til, at der var 
hejset vand op af brønden, et arbejde, der 
var for tungt for kvindehænder; han så, 
at hans yndlingshuka (vandpibe) var sat 
frem, at fugleburet stod åbent, at mainaen 
lå dræbt, og at papegøjen var borte. Han 
havde nu vished for, at Hodi ikke blot 
havde siddet i mangotræet, men også hav- 
de været inde i slottet. 

»Hvem har været her,« spurgte han, »og 
hvem har åbnet buret?« »Ingen har væ- 
ret her«, svarede hun, »og fuglene har jeg 
ladet flyve, for at de kunde få frisk luft, 
de sidder vist ude i mangotræet«. Da gik 
kongen hen til vinduet og råbte på fug- 
lene. Papegøjen svarede: »Her er jeg, men 
jeg tør ikke komme tilbage til slottet«. 
Da strakte kongen sin hånd ud, og pape- 
gøjen kom flyvende og satte sig på den. 
Kongen spurgte den nu ud, om hvad der 
var foregået i slottet, og den svarede sand- 

færdigt på alle hans spørgsmål, medens 
dronningen stadig sagde den imod. Da 
kongen mente at have fået vished i sin 
sag, bød han Koklån at gå ud at bage 
hans brød og passe på, at kødet blev vel 
tilberedt. 

Da hun kom tilbage med det friskbagte 
brød og det dampende kød, sagde han til 
hende: »Sæt dig ned, og lad os spise sam- 
men endnu en gang«. Kvinde, som hun 
var, glemte hun strax sin brøde og tog 
glad imod hans anmodning, og hendes 
mod voxede; men mænd er anderledes, 
de skjuler, hvad de tænker, og rugerover 
deres mistanke. Kongen førte et af brø- 
dene til sine læber med de ord: »I dag 
smager brødet mig ikkec Men dronnin- 
gen udbrød: »Hvad er det for en føde, du 
har bragt mig i dag, du kære? Aldrig har 
noget stykke vildt forekommet mig så vel- 
smagende som dette« . Kongen stødte brø- 
det fra sig og sagde: »Du spørger, hvad 
det er for en herlig føde? Da han levede, 
lå han for dine fødder; selv nu, da han 
er død, finder du behag i ham. Du har 

spist hans kød. Men gid den kvinde, hvis 
hjerte har sveget sin tro, må gå til grunde 
og dø«. 

Da dronningen hørte dette, blev hun for- 
færdet; hun forstod nu, at alt var røbet. 
Hun vendte sig til kongen og sagde til ham 
med en blanding af stolthed og trods: 
»Enten jeg går eller jeg sidder, så piner 
du mig; men han, for hvis skyld du pi- 
ner mig, har været mit liv og min sjæl, 
og sammen med ham vil jeg dø«. Med 
disse ord sprang hun op, løb hen til slots- 
muren og styrtede sig ud over den. Men 
før hendes legeme blev knust mod klip- 
perne, havde hun allerede udåndet, og så- 
ledes døde den troløse, skønne Koklån. 

Resten af æventyret, der handler om, 
hvorledes det senere går kong Rasalu, 
vedkommer os ikke her. Kun den anfør- 
te episode interessereros på grund af den 
mærkelige overensstemmelse, den frem- 
byder med det motiv, vi har behandlet i 
det foregående. Det er her iført en bro- 
get orientalsk dragt og udstyret med en 

mængde ejendommelige og maleriske 
træk, der giver det et helt nyt udseende, 
men grundelementerne er stadig de sam- 
me. Æventyret er ligesom de europæiske 
versioner bygget over fortællingen om en 
mand af fornem byrd, der hævner sig på 
den, der har krænket hans ære, ved at 
dræbe ham og give sin utro hustru et 
stykke af hans kød at spise. At det er hans 
hjerte, siges ikke udtrykkeligt i den hin- 
dustanske fortælling; men denne lille for- 
skellighed synes ganske uvæsentlig, når 
man tager lighedspunkterne i betragtning. 
De er i virkeligheden så mange og mær- 
kelige, at man tør antage, at der er et 
nært slægtskab mellem æventyret om 
kong Rasalu og de provencalske, nord- 
franske og italienske fortællinger. Hvor- 
ledes dette slægtskab nærmere er at be- 
stemme, om motivet er vandret fra Orien- 
ten til Europa eller omvendt, er et meget 
vanskeligt spørgsmål. Vi skal i næste kapi- 
tel undersøge, hvorvidt der overhovedet 
er nogen mulighed for at besvare det på 
grundlag af det foreliggende materiale. 

HJERTESAGNETS 

HJEMLAND 



VI har nu gjort bekendtskab med de 
vigtigste former, i hvilke fortællingen 
om sangerens hjerte er overleveret; vi 
skal dernæst undersøge, hvorvidt det er 
muligt at afgøre, fra hvilket land denne 
fortælling stammer. Spørgsmålet er atter 
og atter blevet stillet, og det er blevet 
besvaret på flere forskellige måder. Men 
det er langtfra, at man er nået til nogen 
afgørelse. Tværtimod; det eneste, jeg sy- 
nes, man med sikkerhed kan sige, er, at 
man absolut intet véd om, hvorfra for- 
tællingen er kommet. 

Lad os i korthed gennemgå de fremsatte 
formodninger. 

Det ældste spor af fortællingen findes, 
som tidligere berørt, i Thomas' gamle 
digt om Tristan. Her berettes, at dronning 
Iseut synger en lai, hvori vort motiv er 
behandlet. 

Altså, i begyndelsen af det tolvte år- 
hundrede har fortællingen været kendt i 
Frankrig eller rettere i England, hvor ro- 
manen om Tristan utvivlsomt er skrevet, 
og den har været behandlet i et af disse 
yndefulde fortællende digte, som man 
kalder lais. De fleste af disse digte er af 
keltisk oprindelse, og man har da meget 
naturligt fremsat den formodning, at vort 
motivogså skulde være af keltisk oprindel- 
se. Det har imidlertid vist sig umuligt at fø- 
re noget som helst bevis for denne hypote- 
se, hvorfor også dens egen ophavsmand. 
Gaston Paris, har forladt den. Vi træffer 
i den gamle keltiske litteratur hverken be- 
slægtede fortællinger eller parallelle mo- 
tiver, og heller ikke den keltiske kultur 
synes at frembyde tilknytningspunkter 
for det barbariske træk med det spiste 
hjerte. Nu er det altid farligt at drage slut- 
ninger ex sileniio, og det forsigtigste vil 
derfor være at sige, at der vel er en mu- 
lighed for, at fortællingen kan være kel- 
tisk, men noget bevis herfor er der hidtil 
ikke præsteret. 

Så har man fæstet sig ved den omstæn- 
dighed, at fortællingen også er kendt i 
Orienten, og hævdet, at den måtte være 
kommet fra Indien. Denne formodning 
kan ved første øjekast se yderst tiltalen- 
de ud; den falder jo godt i tråd med, hvad 
vi véd om mange af de middelalderlige 
fortællingers oprindelse. Gennem over- 
sættelser og ved mundtlig overlevering er 
jo en stor del af Orientens rige æventyr- 
skat nået til Europa ad mange og mær- 
kelige veje og tit gennem mange og mær- 
kelige mellemled. Buddhistiske fortællin- 
ger, snart alvorlige, snart satiriske, æven- 
tyr og dyrefabler er vandret fra Indien 
og gennem persiske, arabiske, græske 
overgangsformer nået frem til Europa 
over Byzans, Sicilien eller Spanien og 
blevet optaget i middelalderens latin- 
ske litteratur, hvorfra de videre er over- 
ført på folkesprogene og således efter- 
hånden udbredte så godt som overalt i 
Europa. Hvor mange af de motiver, som 
vi finder behandlet i den moderne litte- 
ratur, kan ikke føres tilbage til orientalsk 

oprindelse? »Konen med æggenec, for 
blot at nævne eet exempel, har tilbage- 
lagt en lang og vidunderlig rejse, som be- 
gynder i Indien og fører hende rundt i 
mange lande, inden hun havner i Dan- 
mark og tages underbehandling af H. C. 
Andersen. 

Med hensyn til »Sangerens hjerte c er der 
imidlertid den ting at bemærke, at den 
orientalske form synes at være forholds- 
vis moderne. Den er først nedskrevet i 
vore dage, og motivet findes overhovedet 
ikke i nogen af de gamle indiske æven- 
tyrsamlinger, ligesom der hellerikke hid- 
til er eftervist spor af det, hverken i den 
persiske, arabiske eller tyrkiske litteratur. 

Der er af disse og adskillige andre grun- 
de ingen stor sandsynlighed for, at vort 
motiv skulde være kommet fra Orienten. 
Det synes tværtimod langt rimeligere at 
antage, at det orientalske æventyr om Ra- 
salu skulde være indvandret fra Europa 
og have sit udspring i fortællingen om den 
provencalske troubadur, sammenblandet 
med en novelle af Boccaccio. Hvorledes 

det nu end forholder sig hermed, synes 
det sikkert, at der ikke lader sig anføre 
et eneste afgørende bevis for, at »Sange- 
rens hjerte« skulde være kommet til Eu- 
ropa fra Orienten. 

Endelig har en svensk videnskabsmand, 
Axel Ahlstrom, hævdet, at motivet må 
være af germansk eller skandinavisk op- 
rindelse. Ved denne antagelse møder vi 
imidlertid ganske den samme vanskelig- 
hed som ved de tidligere anførte. Der fin- 
des ikke, hverken i den gamle germanske 
eller skandinaviske litteratur, nogen for- 
tælling, som har kunnet danne udgangs- 
punktet. Dette er også Ahlstrom ganske på 
det rene med, men han henviser til de 
mange episoder i disse litteraturer, hvoret 
udrevet og tilberedt hjerte spiller en rolle. 

I Nibelungensagnene omtales, hvorledes 
Regin vil spise sin broder, dragen Faf- 
ners hjerte og sætter den unge Sigurd til 
at stege det. Sigurd steger det, men bræn- 
der sine fingre på det; for at dulme smer- 
ten stikker han dem i munden og lærer 
derved at forstå fuglenes sprog. 

Bind III 8 

I Atlamål berettes, hvorledes Atli svig- 
agtig har lokket sin hustrus brødre, Gun- 
nar og Hogni, til sig og taget dem til fan- 
ge for at komme i besiddelse af skatten. 
Ingen af dem vil dog røbe, hvor den fin- 
des, sålænge den anden broder er i live. 
Atli lader da hjertet skære ud af brystet 
på Hogni og viser det til Gunnar. Men 
denne vil alligevel ikke røbe hemmelig- 
heden og bliver derfor kastet i ormegår- 
den. Gudrun vil nu tage hævn over sine 
brødre. Ved et gravøl, som holdes for 
nogle i striden faldne krigere, spørger Atli 
efter sine sønner Erp og Eitil, og Gudrun 
svarer ham da, at han i mjøden har druk- 
ket deres blod og i maden spist deres 
hjerter. 

I Hyndluljéd fortælles i dunkle ord, at 
Loke fortærede et kvindehjerte, og herved 
kom al fortræd og ufred ind i verden gen- 
nem onde kvinder. 

Endelig kan også anføres en beretning, 
som findes i Snorres » Ynglinga-saga « (kap. 
34). Det hedder her: »En vinter, da der 
var kommet meget folk sammen til Up- 

saler, var kong Yngvar dér og hans søn- 
ner, de var sex vintre gamle. Alv, kong 
Yngvars og Ingjald, kong Åmunds søn 
satte i gang en gutteleg og skulde hver 
råde for sin hær; men da de legede med 
hinanden, var Ingjald mindre stærk end 
Alv, og det tyktes ham så ilde, at han 
græd meget. Da kom hans fosterbroder 
Gautvid til og førte ham bort til Svipdag 
Blinde, hans fosterfader, og sagde ham, at 
det var gået ilde med ham: han var min- 
dre stærk og mindre kraftig i legen end 
Alv, kong Yngvars søn. Da svarede Svip- 
dag, at det var en stor skam. Dagen efter 
lod Svipdag tage hjertet af en ulv og ste- 
ge på tén og gav det siden til Ingjald kon- 
gesøn at æde, deraf blev han den grum- 
meste og værste af sindelag.« 

Der er, mener Ahlstrøm, en stor mulig- 
hed for, at vort motiv kan høre hjemme 
i lande, hvor sådanne sagn og fortællinger 
har kunnet fremkomme, og denne mulig- 
hed kan man naturligvis ikke benægte. 
Men samtidig må man heller ikke glem- 
me, at man også i andre lande og andre 

8* 

kulturperioder finder sagn og beretnin- 
ger, der indeholder tilsvarende exempler 
på barbarisk hævn. 

Fra den klassiske oldtid kendes fortæl- 
lingen om Atreus og hans broder Thye- 
stes, der havde forført hans hustru. For at 
hævne sig lod han Thyestes' børn myrde 
og deres kød sætte på bordet for ham. 
Først bagefter fik han at vide, hvilket for- 
færdeligt måltid han havde indtaget. 

Forlader vi den klassiske oldtid, træf- 
fer vi for exempel i den italienske renais- 
sance en beretning om en begivenhed, 
der skal have fundet sted i året 1437, og 
som på en mærkelig måde minder om 
»Sangerens hjerte«, fraseet at blodhæv- 
nen ikke skyldes skinsyge, men sorg og 
vrede, vild fortvivlelse over en søns død. 
Beretningen findes hos Graziani i hans 
»Gronaca di Perugia«. Her læses: 

» I egnen om Acquapendente vogtede tre 
hyrdedrenge deres kvæg, og en af dem 
sagde: »Lad os prøve, hvordan man bæ- 
rer sig ad med at hænge folk le Da den 
ene allerede sad på skulderen af den an- 

den, og den tredje havde lagt en strikke 
om hans hals og bundet den fast til et 
egetræ, kom der en ulv; de to flygtede og 
lod den hængte kammerat blive tilbage. 
Bagefter fandt de hans døde legeme og 
begravede det. Om søndagen kom hans 
fader for at bringe ham brød, og den ene 
af de to drenge tilstod da for ham^ hvad 
de havde gjort, og viste ham graven. Men 
den gamle dræbte sin søns morder med 
en kniv; derpå skar han ham op og tog 
hans lever med sig hjem. Her indbød han 
den dræbtes fader til sig, beværtede ham 
med sønnens lever og fortalte ham bag- 
efter, hvad det var, han havde spist. Nu 
begyndte der et gensidigt myrderi mel- 
lem de to familier, og inden en må- 
ned var 36 personer myrdede, deriblandt 
kvinder så vel som mænd.« 

Vi har her et enestående exempel på, 
hvad man kaldte en bella uendetta, en skøn 
hævn , og det vilde være naturligt at an- 
tage, at det land, hvor hævntørsten har 
kunnet give sig et sådant udslag, måtte 
være hjemlandet for ^^Sangerens hjerte«, 

men Boccaccio siger jo udtrykkeligt, at 
han har sin fortælling fra Provence. 

Det synes dog sikkert, at sagnet ikke op- 
rindeligt kan stamme fra dette land, og 
dog har motivet om det spiste hjerte her 
været så kendt og udbredt, at det er ble- 
vet benyttet allegorisk i den senere tru- 
badurdigtning. Den italienskfødte digter 
Sordel har skrevet en klagesang over Bla- 
cas, der besynges som typen på en høvisk, 
tapper og højsindet ridder. Sådanne kla- 
gesange indeholdt ikke blot en lovpris- 
ning af den afdøde, de formede sig også 
hyppig som en satire over de efterleven- 
de, og Sordels complancha er i alt væsent- 
ligt et spottedigt, fuldt af voldsomme ud- 
fald mod samtidige fyrster. Han indby- 
der dem til at komme og spise af den æd- 
le Blacas' hjerte, thi de trænger alle til det: 
den romerske kejser for at han kan blive 
tapper, kongen af England for at han kan 
blive modig og gavmild, kongen af Ara- 
gonien for at befri sig for den skam, der 
hviler på ham, o. s. v. 

Selve Dante, der var stærkt påvirket 

af den provencalske digtning, og som i 
Skærsilden lader sig ledsage af Virgil, der 
repræsenterer klassicismen, og den nys- 
nævnte Sordel som repræsentant for tru- 
badurdigtningen, har i sin ungdomsdrøm, 
»Vita nuova« benyttet det samme motiv. 
Han vil skildre, hvor fuldstændigt han 
går op i den elskede, hvorledes han bliver 
eet med hende, og han benytter hertil 
en vision, i hvilken kærlighedsguden 
symbolsk fremstiller underet. Sonetten 
lyder: 

»Tre gange havde natten skiftet timer, 
og stjernehæren strålede på himlen, da 
Amor viste sig for mine øjne; jeg skælver 
endnu ved at tænke derpå. Glad så Amor 
ud; i sin hånd holdt han mit hjerte, men 
i sin favn holdt han min elskede; hun 
slumrede, indhyllet i et slør. Han vække- 
de hende, og mildt men myndigt bød han 
hende som næring dette hjerte, der glø- 
dede i elskov. Derefter drog han sorgfuld 
bort. « 

Vi vender nu tilbage til dr. Ahlstrom. 
Den svenske forsker er så overbevist om 

sin hypoteses rigtighed, at han forfølger 
den videre. Han antager som sikkert, at 
fortællingen stammer fra Skandinavien, 
og at den herfra er kommet til England, 
hvor den i begyndelsen af det tolvte år- 
hundrede blev digterisk behandlet i le 
lai Guiron (sangen om Guiron), og i selve 
dette navn finder han et yderligere bevis 
for sin hypotese, idet han sandsynligvis 
med rette mener, at Guiron er et skandi- 
navisk navn. Fra England skulde så for- 
tællingen være blevet kendt i Nordfrank- 
rig og herfra have udbredt sig videre til 
Provence, Italien og Tyskland. 

Der er meget, der kan tale for Ahlstroms 
formodning, men absolut overbevisende 
er den ikke. Bevisførelsen er for mangel- 
fuld, og den må nødvendigvis være det, 
sålænge der ikke foreligger fyldigere stof 

Foreløbig må det derfor stå hen som 
uafgjort, hvorfra fortællingen om man- 
den , der så grusomt hævnede sin kræn- 
kede ære, stammer. Vi véd i virkelighe- 
den intet, om den kommer fra Skandina- 
vien eller fra Frankrig, om den overhove- 

det hører hjemme i Europa eller muligvis 
er indvandret fra Asien; og i selve denne 
uvished ligger der noget helt symbolsk. 

De følelser og forhold, vi trælfer i t> San- 
gerens hjerte«, er almenmenneskelige og 
ikke knyttede til noget bestemt land eller 
folk. Elskov, under hvilken form den end 
optræder, følges, man kunde næsten sige 
med naturnødvendighed, af skinsyge. 

Elskeren er skinsyg på alt og på alle; 
han lider skinsygens kvaler, enten der er 
grund til det eller ej. 

Selve den følelse, vi kalder skinsyge, er 
så udbredt, at man støder på den overalt 
i livet; den er så rodfæstet, at den vistnok 
må siges at høre med til de mest primi- 
tive følelser hos mennesket, og den kan 
under alle breddegrader antage de vold- 
somste former og få mennesket til at begå 
de brutaleste handlinger. 

Det er derfor i og for sig. ikke nødven- 
digt at antage, at motivet om det spiste 
hjerte, hvor råt det end kan forekomme 
et moderne menneske, er opstået i en 
særlig vild og barbarisk tid. Skinsygen 

omskaber mennesket, stryger i en hånde- 
vending civilisationen af ham og gør ham 
til et grusomt dyr. Den udvisker forskel- 
len mellem civiliseret og vild. 

Ethvert moderne storstadsblad brin- 
ger så godt som daglig meddelelser om 
uhyggelige skinsygedramaer, der giver 
sig udslag i mord eller andre forbry- 
delser. Snart er det en krænket ægte- 
mand, der ved en revolverkugle vil hæv- 
ne sin plettede ære, snart er det en for- 
ladt elskerinde, der kaster vitriol i an- 
sigtet på en lykkeligere medbejlerinde 
for således at ødelægge hendes skønhed. 

Og som det går i vore dage, er det gået 
altid. Litteraturen fremviser, ligefra de 
ældste tider, exempler på, hvor voldsomt 
et tag skinsygen har både i mænd og kvin- 
der. De beherskes så viljeløst af liden- 
skaben , at de i deres blinde raseri kom- 
mer til at begå de utroligste, de mest bar- 
bariske handlinger. 

I en skotsk ballade lader kongen ung Wa- 
ters dræbe, fordi dronningen finder ham 
skønnere end alle andre mænd. Othello 

kvæler med egne hænder Desdemona på 
grund af en ussel og ganske tåbelig mis- 
tanke. I Calderons drama »Sin æres læge« 
* fatter manden en iøvrigt ganske ugrundet 
mistanke til sin hustrus dyd, og han lader 
en læge åbne årerne på hende, så hun for- 
bløder. Den vilde pirat i Leconte de Lisle's 
malajiske »pantoun« skærer halsen over 
på den malajerpige, han elsker, fordi hun 
har smilet til andre end ham. 

Kvinderne synes i deres skinsyge at 
kunne begå endnu større grusomheder 
end mændene. Dronning Sofie lader To- 
ve, hvem kongen elsker, indespærre i den 
glohede badstue, hvor hun lider den yn- 
keligste død. Kvindens skinsyge dræber 
endogså moderfølelsen. Medea ombringer 
selv de børn, Jason har skænket hende, 
da han forlader hende for en anden kvin- 
des skyld. Hendes grusomhed er her ene- 
stående vild, men samtidig storladen i 
sin vælde. 

I modsætning til denne blinde ubeher- 
skethed træffer vi skinsygedramaer, hvor 
der udvises en raffineret grusomhed, der 

er udslaget af en kold og rolig overvejelse. 
Undertiden nøjes manden ikke med at 
dræbe elskeren for derved at hævne sin 
ære og volde sin hustru smerte; han vil 
bore dolken dybere i såret og tilføje hen- 
de bevidst en moralsk lidelse af en gan- 
ske særegen art ved at udøve en råhed 
mod elskerens legeme. I en folkevise, der 
er kendt både i Nord- og Sydeuropa, dræ- 
ber manden først den , der har trådt hans 
ære for nær, hvorefter han afhugger hans 
hånd og hans hoved , som han i det afgø- 
rende øjeblik fremlægger som trofæ for 
sin hustru. 

Paulus Diaconus fortæller, hvorledes 
Lombarderkongen Albuin hævnede sig 
på sin utro hustru Rosimunda ved at dræ- 
be hendes elsker og omdanne hans hjer- 
neskal til en skål, som hun daglig måtte 
drikke og spise af. 

Et værdigt sidestykke til denne fortæl- 
ling har vi i »Sangerens hjerte«. Albuin 
straffer med iskold beregning, og Rosi- 
mundas straf varer hele hendes liv. An- 
derledes i Guilhem de Cabestaings saga. 

Her er tilkommen en slutning, som trods 
sin sublime grusomhed poetisk set læg- 
ger et sonende sørgeslør over tragedien. 

Guilhem og Saurimunda fulgte kærlig- 
hedens bud, det levende livs ret overfor 
døde vedtægter. Ramon river hjertet ud 
af Guilhems knapt afsjælede legeme, det 
hjerte, der ved sin varme og lidenskab 
havde vundet den kvindes kærlighed, 
overfor hvem han selv stod magtesløs, og 
i sin barbariske hævntørst giver han hen- 
de det at spise. Men hans hævn vender sig 
mod ham selv. En kosteligere spise kun- 
de han ikke byde Saurimunda end det 
hjerte, der i levende live havde slået så 
varmt og ømt for hende. Hævnen for- 
vandles i det sidste øjeblik for hende til 
den højeste lykke, og dramaet finder sin 
harmoniske afslutning i hendes hurtig på- 
følgende død. 

Enhver, der lever, elsker og må elske. Så 
er livets lov. Dog ingen véd i forvejen, for 
hvem hans hjerte vil komme til at banke 
i stille fryd, i jublende glæde, i navnløs 

kvide; ingen véd det, og ingen er herre 
derover. 

Men hvilken vej end kærligheden føl- 
ger, de, der elsker, har altid ret overfor de 
andre, ret i kraft af den stærke følelse, li- 
vets højeste gave. 

Verden anerkender sjældent denne ret. 
Den møder frem med sine krav, der kom- 
mer kærligheden på tværs. Dens krav er 
strenge og uafviselige, den har magten til 
at sætte dem igennem, og den slider hjer- 
tet ud af brystet på den, som ikke vil bøje 
sig — eller ikke kan. 

